text:
Parlamentaria di POR, drs. Marisol Lopez-Tromp:
E 481 kamber cu Benny Sevinger ta referi constantemente riba dje, ta kambernan di Concorde Hotel otorga na 1975
Parlamentaria di Fraccion di POR por a tuma nota cu ex – minister Benny Sevinger a dedica henter siman pasa riba e tema di kambernan di hotel y muy en particular riba drs. Marisol Lopez-Tromp.
E parlamentaria di POR a bisa enfaticamente cu cada persona mester carga su responsabilidad pa su temporada di gobernacion, manera cu e ta haci cu su parti. “Loke mi por a firma mi ta para responsabel p’e y ta proyectonan cu a keda realiza, pero pa e ultimo 8 añanan tin un cantidad di 7 mil kambernan extra firma door di Benny Sevinger”.
Dos punto cu Benny Sevinger a presenta den su declaracionnan y cu Marisol Lopez-Tromp ta refuta enfaticamente ta cu supuestamente Lopez-Tromp lo a firma pa duna e hotel e terenonan den e wetlands, cual ta un area protegi pa nos ley di zonificacion cu a bin na vigor desde 2008.
“Esaki absolutamente no ta berdad. Loke tabata tin e tempo ey tabata cu esnan cu ta traha na hotel tabaa ttin mester di area pa parkeer y debi cu no tabata tin, a pidi un lugar temporal, sea den huur of cu nan por usa. E tempo ey berdad gobierno a propone a base di conseho di departamentonan y conseheronan pa laganan por usa temporalmente e area banda di The Mill, pero na ningun momento e area aki a wordo otorga na ningun hotelero”. E uso di e area aki no a bay door tampoco debi cu e trahadornan no tabata considera e area esun di mas mihor door cu nan mester a cana den tur e tereno di tera y piedra ey pa yega nan trabao.
Sra. Marisol a expresa cu esun cu no ta kere, lo por bay check esaki atraves di Departamento di Kadaster, inclusive e propio ex – minister Benny Sevinger, kende ta parce no a haci su huiswerk y ta keriendo cu e tereno aki a wordo otorga.
E otro punto cu drs. Marisol Lopez-Tromp a aclarea ta e punto di un cantidad di 481 kamber cu Lopez-Tromp lo a otorga, segun un decreto di 2006. Contrario na e declaracionnan di Sevinger, e cantidad di kambernan aki ya caba tabata un hotel na momento cu sra. Marisol Lopez-Tromp a bira minister. E kambernan aki ta trata di Concorde Hotel cu a habri den añanan 70 y tabata construi caba. Es decir, no ta Lopez-Tromp a bin cu e hotel aki. E hotel aki for di aña 1975 cu tabata destina pa 481 kamber y a bira Concorde, nunca a cambia, semper a keda e 481 kamber te cu ultimo.
Bestuurscollege a aproba e cantidad di kambernan pa e hotel aki na 1975 y Concorde Hotel a habri su portanan na December 1977.
Sra. Marisol ta indica cu por ta Benny Sevinger ta pensa cu pueblo ta bobo y cu no ta busca pa sa, pero ta trata di algo cu ta existi caba y cu ta data for di añanan 70 ora cu Marisol Lopez-Tromp tabata mucha ainda.


c: text/html

text:
Segun Abogado Dello Gomez:
ORANJESTAD (AAN) – Abogado mr. Dello Gomez a duna di conoce den entrevista cu DIARIO, cu den fin di siman e musiconan a reuni cu Presidente di Staten y e mediadornan pa oranan largo, pa wak si por yega na un solucion.
Esaki den e contexto di e problema cu a surgi entre SAC y e musiconan, relaciona cu Calypso y Road March.
Nan a bin cu idea y sugerencianan pa combina cu e ideanan cu gobierno tin pa haci e evento posible, y tabata tin palabracion pa diasabra conclui e asunto aki, pero SAC a laga e fecha pasa sin reacciona.
Abogado mr. Gomez a agrega cu nan a haya oportunidad te cu diadomingo merdia pa reacciona, pero tampoco nan a haci esey, loke kiermen cu un otro deadline a worde laga pasa y te cu diadomingo den oranan laat SAC a bin cu algo cu ainda no a yega den man di e abogado, pero mirando cu e fecha cu a pone como limite a worde laga pasa e musiconan no ta bay sinta mas cu SAC.
Esaki ta loke SAC mes a dicidi cu su actitud, y aworaki e musiconan ta bay over pa dialoga internamente, y nan tin entendi cu a bolbe habri inscripcion pa musiconan.
Dello Gomez a bisa cu di nan banda e musiconan no ta bay inscribi, y cu nan lo tin un pre-evento cu ya caba e presidente di e fundacion a anuncia.

robotstxt: allowed

filter: keep


text:
ORANJESTAD (AAN): Su omo cu tin voogd riba dje, a haci denuncia na autoridad encuanto desaparicion. E mucha homber Ransiël Ramses Mendez-Medina ta perdi desde Diasabra siman pasa.
E hoben ta conoci den area di Meiveld y tambe Rooi Afo. E ta biba na Meiveld 8, y segun autoridad hudicial, e ta naci dia 25 di December 2001, pues e tin 16 aña di edad.
Polis a revela na prensa, cu riba Diasabra 15 di December 2018 el a bandona su cas pa 8:00 pm, pa asina bay na un adres na Casibari. Pero nunca e no a yega na e adres ey.
Ransiel ta un hoben delega, color di cuero ta bruin, y su cabey ta color preto. E ta studiante na EPB Hato, y su wowo tambe ta color preto.
Ora el a bandona cas e tabatin jeans, sweater color blauw scur cu strepi berde, y zapato preto na pia.
Su famia ta hopi preocupa, y nan no sa unda e ta. Si acaso tin un hende cu tine scondi, e tin di corda cu ley por baha pisa riba nan, si bo ta yuda wanta hende scondi.
Polis ta pidi tur hende cu por tin informacion encuanto Ransiël, pa por fabor yama Central di Polis na telefon 100, of duna informacion na Tipline 111-41.


text:
Home Authors Posts by Redaccion 36
Redaccion 36
Arubiano trahando boto solar pa TU Delft
ORANJESTAD (AAN): Giovanni Lieuw, di origen arubiano, a cuminza participa den augustus 2018 cu e equipo TU Delft Solar Boat Team. E equipo e aña...
Problemanan cu matrimonio dudoso of ficticio ta pone Censo y Registro...
ORANJESTAD (AAN): Censo ta bay diferente caso na corte y ta gana diferente caso. Pasobra ora cu nenga un hende, ta echt motiva tambe...
La Cabana Beach Resort & Casino ta aplaudi e ganadornan di...
ORANJESTAD (AAN) -- E concierge Maruschca Violenus y engineer Randolf Roch a gana e honornan maximo recientemente na e song festival, y Germaine Henriquez...
Concierto dominical “Donny Laclé” diadomingo awor
ORANJESTAD (AAN) --- Diadomigo awor, dia 28 di october 2018, Fundacion pa Talento Musical “Donny Laclé” ta presenta un biaha mas su Concierto Dominical...
Chauffeur bebi a causa accidente cu basta daño na Pos Chikito
ORANJESTAD (AAN): Dialuna marduga un chauffeur a causa un accidente riba e caminda principal di Pos Chikito. E chauffeur tabata basta cansa y bebi....
Pelea di pareha a hera sali for di man den Madiki
ORANJESTAD (AAN): Dialuna 2or di marduga bisiñanan di Madiki a yama polis pasobra tabata scuchando bastante gritamento. Mesora polis ta yega sitio y ta constata...
Tin biaha hendenan cu ta yega ilegal via lama ta haci’e...
Premier Wever-Croes ta lamenta sucedido: ORANJESTAD (AAN): Prome minister, Evelyn Wever-Croes relaciona cu e sucedido di Diasabra unda dos persona a fayece ora cu a...
Aruba confrontando crisis medico
"No tin ciego pio cu esun cu no kier mira" ORANJESTAD (AAN): Dr. Jonkhoff a papia "Loud & Clear" relaciona cu loke ta pasando na...
Integridad ta e herment pa maneho integral
Unico forma pa honra principio di democracia Respet pa e luga central di ciudadano y su pais Gabinete Wever-Croes a acepta un encargo importante. Despues di...
Yiu homber a pasa man pa cuchio pa hinca e tata
ORANJESTAD (AAN): Pasa di 5'or diadomingo atardi, a surgi un problema entre yiu y tata na Bubali. Un discusion a bay for di man...


text:
Selena Gomez interna den centro psikiatrico
FARANDULA CALIFORNIA, Merca - "Comentarionan negativo por herida e sentimentonan di cualkier persona”, e cantante a señala ariba su cuenta di Instagram ora cu el...
Temblor di 5,3 ta sacudi Japon
TOKIO, Japon- Un temblor di 5.3 a keda registra na Chiba, situa na 45 km di Tokio. Esaki ta segun informe di e US...
Colombia ta otorga status di refugiado na Julio Borges
BOGOTA, Colombia- Gobierno di Colombia a otorga status di refugiado na e diputado opositor Venezolano, Julio Borges, mediante un resolucion firma pa e minister...
Alberto Fujimori lo por recobra su libertad
LIMA, Peru- Congreso di Peru a aproba na un manera express un ley pa libera Alberto Fujimori, di 80 aña, cu a keda deteni...
Diesdos hende a perde nan bida door di inundacionnan
PALMA DE MALLORCA, Mallorca - Guardia Civil a informa cu ya caba 12 persona a perde nan vida door di inundacionnan riba e isla...
Brazil sacudi pa violencia politico
BRASILIA, Brazil -Un asesinato contra un profesor de capoeira y varios herido den menos di un siman. Un maestro di Capoeira a fayece e siman...
Tata condena na 22 aña di prizon pa abuso di yiunan...
MOSCU, Rusia- Un homber cu a acosa y abusa sexualmente di su yiu muhenan menor di edad, adopta a wordo condena na 22 aña...
Asilo politico pa defensor di derechonan humano Nicaraguense
SAN JOSE, Costa Rica- Gobierno di Costa Rica a informa diahuebs cu el a otorga asilo politico na e defensor di derechonan humano Nicaraguense,...
Horcan Michael ta cobra su prome victima
GADSDEN (FLA), Merca - Autoridadnan di Florida a informa tocante e prome victima di Micheal, cu diaranson a golpia e costa noord di Merca. Un...
Keiko Fujimori deteni pa labamento di placa
LIMA, Peru- Keiko Fujimori, lider di e partido politico Peruano Fuerza Popular y yiu muhe di e ex presidente Alberto Fujimori, a wordo deteni...
Horcan Michael a subi tera como categoria 4
MIAMI (FLA), Merca- E horcan Michael, di categoria 4, a subi tera diaranson cerca di Mexico Beach, den e area noorwest di Florida. E...
Candidatonan presidencial na Brazil preparando pa di dos buelta
BRASILIA, Brazil - E ultraderechista Jair Bolsonaro y e progresista Fernando Haddad, cu lo disputa e di dos buelta di eleccionnan presidencial na Brazil,...
Iceberg grandi cla pa los for di Pine Island
CIENCIA Un buraco grandi y largo, recien descubri, ta kibrando e gletsjer Pine Island, ubica den e Antartica Occidental, segun Live Science a informa. E buraco,...
Horcan Michael di categoria 3 bayendo direccion Florida.
FLORIDA, Merca - Ta spera cu e wowo di horcan lo subi tera diaranson den e parti noroccidental di Florida, pa despues sigui pa...
Autoridadnan Venezolano ta confirma “suicidio” di concejal opositor
CARACAS, Venezuela - E suicidio a tuma luga den e sede di Servicio Bolivariano di Inteligencia Nacional (SEBIN), unda cu e consejal tabata deteni. "E...
Muchanan cu ta nace sin brasa ta un misterio sin resolve
PARIS, Francia - Entre 2007 y 2014 al menos 14 nacimento di babynan sin man of braza . E casonan a bati alarma cerca...
Embahador Mericano na ONU lo bandona su cargo
WASHINGTON, D.C., Merca- Presidente Mericano, Donald Trump a acepta e renuncia di e embahador Mericano na ONU, Nikki Haley, segun e portal Axios. Informenan...
Mucha di tres aña ta muri den accident ora e ta...
GALICIA, Spaña - E menor, cu tabata sinta den su carseat hunto cu su mama, a sobrevivi e accidente contra di un bus. Pero...
Homber ta pidi husticia pa su famia mata den accidente di...
CALIFORNIA, Merca - Zach Kincaid a keda destrui ora cu su casa na estado di ocho luna a muri den un accidente di auto....
Mucha muhenan di scol bati pa a keha di acoso sexual
NEW DELHI, India- Al menos 36 mucha muhe di scol Indio di entre 10 y 14 aña di edad a resulta herida y transporta...


text:
WILLEMSTAD- Ministerio Publico di Corsou lo demanda pa Corte ‘kita propiedad’ di ex prome minister Gerrit Schotte y su pareha Cicely van der Dijs. Ta trata di un proceso pa recobra placa cu Schotte y Van der Dijs a acumula. Aki ta trata di ‘un suma di riba 1.8 miyon (1.861.692 florin Antiyano) cu el a haña ilegal di corupcion den caso ‘Babel’.
Corte Comun di Husticia a dicta sentencia dia 21 di juli 2017 den Corte di Apelacion. Aki Schotte a keda sentencia di a tuma 200 mil dollar na soborno y falsificacion (falsheid in geschrifte). Tanto Schotte como van der Dijs a keda sentencia pa labamento di placa conhunto di e placa di soborno. A impone castigo di prison di respectivamente 3 aña y 15 luna, di cual 6 luna tabata condicional.
Den e caso contra Schotte pues, lo pidi corte pa Schotte paga e suma di 1.861.692 florin bek. Den e suma ta inclui 800 mil dollar, deposita riba un cuenta di banco Suizo riba un negoshi di e islanan Marshall, riba cual Schotte ta beneficiario. Contra vd Dijs lo pidi pa paga e suma bek di 205.274 Antiyano, cu ta un suma cu a bay personalmente pa e pareha di Schotte.
E casonan aki lo tuma luga dia 15 di Februari 2018 den un asina yama ‘regiezitting’.


text:
WILLEMSTAD - Resientemente embahadora di Repúblika di Ghana, sra. Sophia Horner-Sam a hasi un bishita na nos isla pa asina sera konosí ku nos kultura i interkambiá di pensamentu tokante di raisnan históriko i herensia kultural di Ghana i Kòrsou.
Den kuadro di esaki sra. Sophia Horner-Sam a hasi un bishita di kortesia serka Minister di Enseñansa, Siensia, Kultura i Deporte (ESKD), sra. Marilyn Alcalá-Wallé.
Durante e bishita aki a toka diferente tópiko interesante riba tereno di kultura i enseñansa. A pone enfasis riba historia, herensia kultural i e similaridat entre e dos kulturanan.
Pa loke ta trata e parti di enseñansa a para ketu na nos idioma Papiamentu i kon esaki ta representá un meskla di diferente idioma ku ta bini for di un história riku.
Durante e interkambio sra. Sophia Horner-Sam a manifestá su interes pa krea i tambe fortifiká lasonan amistoso i diplomátiko entre Ghana ku Kòrsou. A interkambiá tokante ideanan enkuanto rikesa históriko i kultural ku e meta pa por kompartí e siñansanan baliosonan aki den nos skolnan.
Minister Alcalá-Wallé a apresiá e interes ku sra. Sophia Horner-Sam a mustra pa Kòrsou i ta sigui hasi su máksimo esfuerso pa engrandesé nos kultura ku ta bini di e.o. origen Afrikano, i alabes ta keda sostene e pensamentu ku un komunidat eduká, formá, ku étika (norma i balornan haltu) i empatía pa otro, ta forma un komunidat ku ta bria awor i den futuro.


text:
ORANJESTAD (AAN) — Culminando e proyecto di sciencia di klas VWO 5, e alumnonan di Colegio Arubano di e materia di biologia a presenta nan resultadonan di investigacion na un panel di hurado na MFA Paradera.
Un sala completamente jen di alumno, maestro, dirigente di school, mayornan y e miembronan di hurado a presencia e anochi aki cu a hiba e titulo di Environmental Science Fair.
Pa e proyecto aki. e alumnonan a investiga diferente tendencia di investigacion riba e tereno di sciencia di medio ambiente pa mira si esakinan ta aplicabel na Aruba y cua problema di medio ambiente por soluciona.
E tema cu mas a destaca ta e aplicacion di Robots pa captura Lion Fish. E tema aki a yama e atencion di e grupo Aruba Lionfish kende a bin presencia e resultadonan di investigacion y comparti cu e alumnonan e desaroyonan y plannan pa futuro.
Un otro topico cu a capta atencion ta e aplicacion di e Bionic Leaf. Esaki ta un systema cu por hasi posibel pa converti oxigeno di carbon den combustibel y otro molecula util.
E otro topiconan ta:
Altering Coral Bacteria…. Microbes meet agriculture…. Trends in fences….. Downside of cleanups….
Better Biofuel production…. Socking away CO2
E proyecto aki a duna e alumnonan e oportunidad pa nan desaroya nan habilidadnan di hasi investigacion, interpreta data y presenta nan resultadonan na un forma adecua.
Un danki na e hurado cu ta consisti di, Greg Peterson, Ryan Peterson, Juliet Carvajal, Sietske van der Wal, Eric Mijts y Gisbert Boekhoudt y e docentenan Z. Everon, R. Kelly y D. Quandt pa guia e projecto aki.


text:
Sero Patrishi – Diaranson atardi algo pasa di 6’or na altura di Flores supermarket na Sero Patrishi, un persona a reconoce su auto horta.
E caso aki lo a pasa mas o menos 3 siman pasa, cu e Nissan Sentra a wordo horta dilanti Well Well.
Mes ora a manda polis pa e sitio. Na e sitio polis a papia cu e persona cu tawata den Nissan y a detene, pa motibo cu e tawata den un auto horta. Durante parse e doño lo a wak e auto, pero a perde di bista.
Varios unidad di polis a presenta na e sitio y a confisca e auto pa mas investigacion.


text:
ORANJESTAD – Ekipo di Boston Red Sox a manda busca Marco Hernandez di Paw Sox pa asina reemplasa Xander Bogaerts te cu dialuna mirando cu Xman lo tin cu haci un viahe di emergencia pa Aruba dor cu su querida wela lo a fayece, pa es motibo aki Xman lo tey na Aruba pa entiero durante weekend pa asina despues regresa back, pa asina e por mira accion dialuna cu ekipo di Boston Red Sox.
Nos di Sportszone Aruba y Baseball Aruba ta manda palabra di profundo condolencia na Sandra Brown, Jair, Chandra y nos astro Arubano Xander Bogaerts cu perdida di nan ser keri.


text:
Huidige artikelen
maandag 16 oktober 2017 - Diamars e orario di servicio na cliente lo ta diferente
ORANJESTAD – Departamento di Impuesto ta participa cu su orario di servicio na publico lo ta diferente diamars, dia 17 di oktober 2017. Esaki debi na un reunion interno pa e personal.
Diamars lo duna servicio na publico te cu 10 ‘or mainta y esaki ta valido pa tur oficina esta na Camacuri, Noord, Paradera, Santa Cruz, Savaneta y San Nicolas. Parti atardi tur servicio na publico lo continua cuminsando pa 1:45 pm.
Departamento di Impuesto ta pidi su clientenan pa tuma bon nota di e cambio di orario pa evita cualkier inconveniencia.
Gerencia di Departamento di Impuesto
16 di oktober 2017


text:
E cantante Colombiano ta entre e artistanan y politiconan vincula den e scandal di paraiso fiscal.
Shakira, cu ta biba na Barcelona cu su casa, e futbolista di Barcelona, Gerard Pique y nan dos yiunan, ta biba oficialmente na e paraiso fiscal Bahamas, segun e Paradise Papers, cu ta sigura cu e cantante Colombiano a transfer 31,6 miyon euro (36,6 miyon dollar) pa Malta y Luxemburg.
Ta trata aki di placa cu el a haya pa derecho di autor di su canticanan, cu ta gestiona den e dos paisnan aki cu bentahanan fiscal, segun e corant Frances Le Monde, un di e medionan cu a participa den e investigacion di “Paradise Papers”.
Ezequiel Camerini, un di e abogadonan di Shakira, a aclarea cu su cliente tin un propiedad na e isla di Bahamas, desde 2004.
“E siguiente añanan e mester a biaha sin stop y a pasa gran cantidad di tempo den diferente pais. Como parti si su gira ‘Sale el Sol’, el a duna 110 concierto rond mundo”, segun Camerini.
E corant a señala tambe cu Shakira ta pasa un tempo largo na Merca, unda e ta participa den e programa ‘The Voice”.
Poco prome cu su nomber a aparece vincula cu “Paradise Papers”, Shakira a anuncia, cu pa motibonan medicio, e ta cancela su prome concierto di su gira mundial “El Dorado”, cu tabata planea pa diahuebs den e ciudad Aleman di Colonne.
Fuente: https://www.infobae.com


text:
Crioyo Trappers ta pidi e colaboracion di Hotelnan cu e mantencion di cacho den situacion di caya
E situacion di cacho riba caya lo ta hopi fastioso pa tur e comunidad di Aruba, y Sra. Marvine Kock di e Fundacion Criojojo Trappers a bisa cu nan a manda un carta pa cadenanan grandi di hotelnan, pa yega na un acuerdo tocante e casonan di cacho ariba caya. Esaki tabata ora cu e cuminsa cu e campaña Stimami, Sterlisiami di Bucuti Beach Hotel.
Alabes, sra. Marvine Kocka splica cu dasagrado, cu nan a traha un carta pa manda na e resto di Hotelnan grandi na Aruba , Marriot, Hyatt, Richt Carlton entre otro, pa comunica e problematica actual Criojojo Trappers y Veterinarie Dienst. Pero te dia di awe nan no a haya ni un contesta di nan, pa por realiza algun ayudo of aporte economico pa por sigui trata pa cu e causa aki,ya cu e situacion aki lo afecta tur e area hotelero tambe.
Actualmente ora tin cacho di caya, den e zona ey, hotelnan ta core yama pa hibanan killcage pa bay cu nan pone nan drumi. Pero e cos no ta bay asina, y door di esaki e fundacion a bay protesta un biaha caba na hotel Marriot , anto e ora e situacion lo mester cambia den un forma radical, pasobra un cacho crioyo tampoco ta merece ta wordo maltrata y cu hende no ta worry cu nos bestianan na Aruba, y hotelnan no ta ayuda pa bay steriliza bestianan of purba di relocanan, anto ey ta e problema cu Criojojo Trappes tin awor aki.
Departemento di Medio Ambiente tambe tin basta responsabilidad den e caso aki, unda cu Sra Mervine Kock a bisa riba esaki cu tur gobierno cu a sinta despues di Status Aparte, a zorg pa e welvaart, pero no pa Welzijn ni e medio ambiente ni bestianan, anto awor e gap ta mucho grandi. Lastimamente tin hopi hende cu educacion hopi abou unda cu nan no ta stima cacho, no tin placa of no ta worry pa sterilisanan, anto laga nan los riba caya, y no tin ni un ley unda cu polis lo por haci algo pone boet of straf .
Tin hopi situacion fastioso cu lo presenta tur dia cu Criojojo Trappers unda cu lo tin cacho mara den cura 24/7 anto den solo of sin come, lo cual e ta un acto di hopi crueldad pa cu un mascota of bestia. Sr. Kock tambe a ta recomenda si no tin cura no haya bestia of tene den cas bou den un forma responsabel y no lague lose riba caya, pa e haya puppies a cada rato.
E meta pa Crioyo Trappers ta pa steriliza e cantidad di cacho mas cu ta posibel te ora lo por logra controla e situacion aki cu lo bin sosode riba nos isla mas cu cincuenta aña caba, y cu Criojojo Trappers lo ta purbando di drecha den diez aña so, pero pa logra cu esaki mester aproba un ley pa proteccion di bestia y mester sterilizanan mas cacho cu ta posibel. Tanto bal tin ley, pero no e ley no por wordo ehecuta, segun Sra. Kock, di Criojojo Trappers.
Mirando e reto aki e ore e ministerionan mester cuminza actua, minister di medio ambiente cu minister di husticia, pa trece dilanti un ley cu lo controla e problematica aki, no keda drumi riba esaki pasobra e lo a sali for di man caba, unda cu na 2017 a nace mas cu dies mil, y lo calcula cu tin aproximadamente un cuarenta mil cacho na nos isla ,y lo ta un situacion critico mirando tambe cu hasta cacho di raza lo ta bayendo na kill cage, una cu e hende ta cumpra of haya cacho caro, di raza cu pedigree anto despues nan no tin ni placa pa zorg pa e bestia por tin un bon bida. Sra. Marvin Kock ta recomenda pa ta mas consciente cu cuido di bestia y wak pa nan di manera mas humano y responsable. Asina Sra. Marvine Kock di Criojojo Trappers a finalisa bisando.


text:
Kralendijk - Porco sushi ta busca muraya limpi pa frega su lomba riba dje! Awo cu nos ta yegando e fecha pa e eleccion di 22 di September nos por a experencia un biaha mas e saltonan mortal di Melvin Tromp, kende como parlamentario di AVP ta den proceso pa cuminsa ruim op su lessenaar den Parlamento,
ya cu debi na su incapacidad y falta di integridad e ta cla pa asumi su funcion bieu, esta di cuida e prisoneronan den KIA, entre otro su propio amigo ministro politico Paul Croes y otro compinchinan di su partido cu pronto tambe lo bay lombra wowo den e instituto aki.
Ansha y desesperacion
Awo un biaha mas Melvin Tromp den su ansha y desesperacion a haya ta bon pa sigui ataca nos lider, keriendo cu asina e por atacha e bon nomber di sra. Evelyn Wever-Croes. Manera semper, porco sushi ta busca muraya limpi pa frega su lomba vies riba dje y esey ta hustamente locual Melvin Tromp a haci atrobe. Un biaha mas el a trece padilanti e asunto di Irus Crius, siendo cu e no ta splica cu e asunto aki ta un sushedad cu su partido AVP a inventa y cu finalmente e esposo di nos lider a gana su caso den Corte y cu mester a paga un daño di perhuicio substancial na e esposo aki.
Screening intensivo
Pa locual ta e storia fantasma cu por sali solamente for di un mente perverso manera di Melvin Tromp, partido MEP ta para pa integridad y honestidad pa tur e 29 candidatonan riba nos lista. MEP a hiba un proceso intensivo pa screen tur candidato prome cu nan por a wordo postula riba lista. Un proceso caminda cu tur candidato a coopera sin ningun miedo y cu cara na laira di integridad nan tur ta aparece awe riba nos lista. Por cierto un lista fuerte cu a causa bastante panico den seno di AVP. Nos sa tambe cu den e periodo prome cu entregamento di lista, partido AVP a hiba un campaña sushi y di porco pa cuestiona integridad di varios di e candidatonan aki y p’asina impedi nan di subi riba lista, ya cu tur candidato sin excepcion ta personanan sumamente capacita, integro, honesto y ta digno pa aparece riba un lista prestigioso manera di MEP.
Melvin contra castigo minimo
A resulta cu e storia fantasma di pedofiel di AVP no a traha y no a duna AVP e satisfaccion necesario prome cu entregamento di lista y awor AVP y Melvin a dicidi di bolbe bin cu e storia aki na apenas algun dia prome cu eleccion. Echo ta cu MEP semper a para pa proteha nos muchanan contra tur abuso sexual. Y ta den e cuadro aki fraccion di MEP y cu gran empeño di nos lider a bin cu un concepto di ley pa duna e abusadornan di nos muchanan un castigo severo y te hasta a bin cu un ley cla prepara (April 2010) pa introduci castigo minimo na e abusadornan. Pero manera semper fraccion di AVP, incluyendo Melvin Tromp a bay contra pa bin cu e castigo minimo, ya cu pa AVP ‘nada por’. Pregunta di MEP ta pakico Melvin e tempo ey no a bin para banda di MEP y sostene e ley aki? Acaso cu e introduccion di e ley aki aparentemente lo bay traha den su desventaha y cu e no por sigui echa su bainanan mas manera cu semper el a haci?
Negoshi Real Estate
Con por ta posibel cu Melvin Tromp por papia di integridad mientras cu den su propio gobierno tin un minister cu ta benta den KIA y hunto cu ne henter e personal di su ministerio? Con bo por papia di integridad siendo cu abo a haya dos tereno di pueblo erfpacht den forma coruptivo y ta haci negoshi di Real Estate cu e terenonan aki, trahando apartamentonan pa despues bende esakinan na prijsnan miyonario? Ta sinberguensanan manera abo so por comete algo asina contra nos pueblo, djis pa sacia bo hamber y sed pa placa riba custia di pueblo.
Finalmente, Melvin Tromp mester bay wak den su propio seno di AVP y puntra su mes cual di e 29 candidatonan aki lo por ta gosa di cierto credibilidad y integridad, ya cu nan tur ta sostene un gobierno bagmundo cu ta sinonimo na ladronicia, fraude y corupcion den gobernacion.


text:
Font i e Corda Sin™Mustra
Font i e Corda Sin ta un di e Wega Di Sino Di Telefon Di Facturen e ana di video tin sinku arte i dies lines di pago impulso na e Software di Entertain. E Striktamente ta Aktivo den e espasio ta karga e biahe di aventura na un tera felis di e dande. Mi arte ta di laura a bai riba e rock bòm ku inkreibel pisa bèrdè unda bo por wak un dande sintá den banda robes pa hunga wega. E imagennan di laura ta move riba un bario.
E manera di Wega di Wega di Sino di Telefon di Facturen
Na inicia e biaha na antia, bo tin e pone un puesto den e moneda di nòmber por varia di 0.01 bai na 2. Bo por kuminsá na arte ku yudansa di e boton un coleccion i produccion automatic opcion yudansa pa mantené e wilnan den moveshon sin interaccion.
E úniko di seis imagennan di e Wega di Sino di Telefon di Facturen di laura ta inclui di bela, e tema roa, un trébol di kuater blachi, un sapatu, palu salida kurason i its imagennan. E símbolo di comodín di laura ta representa pa e strea di oro ku ta kere desde e kombinashon canada nan no ta contene ningun símbolo salvahe. E, un símbolo di yabi ta ei, ku ta un parti importante di un di e caracteristica spesial.
Karakterístika hegai apresio pa Striktamente ta Aktivo Ranuras
E Wega di Sino di Telefon di Facturen laura tin lorá karakterístika hegai pa jugadores. Na azur karakterístika por haya aktua pa e wega het su mes, mi por ta ' di 'awaseru di streanan Wilds' unda lo di imagennan Canvas añadí di cilindros te ku bo consul kualke man canada. 'Droga Destruí' a duna un yuda seif riba e destrukshon di imagennan di un manera ta hasi un kombinashon canada. 'Iris Luc' ta bai pa transforma algun imagennan di un manera ku a optené un kombinashon canada. 'Di mei pa Transforma e" transforma e skòp i e kurason di imagennan di haltu balor pues. Wega di Tras gratitut ofrece riba e Wega di Sino di Telefon di Facturen di laura ta aktua un biaha ku e símbolo di e yabi di e sentro di baina ku ta inicia di bòm robes. Mira, bo ta haya kurso liber pa hunga i si bo consul e yabi di skol nobo na servisio sentral, bo consul mas salario karakterístika nan por ta ken ta Ta Tras Bar, Laba Di Kueba Di E Kurso, E Suerte Di E Kopa, òf Wea di Oro i a duna marcha liber i rekompensa additional.
Na Abreviá
Tin un RTP na 96.62%, e Wega di Sino di Telefon di Actuacion di e ana tin un gran potensia pa jugadores pa logra gana grandi merkado. E gekrak di imagennan, inkreibel wega, i interesante hegai karakterístika hasi e ana mas pret i entretantu.


text:
Aki tin un foto di algun mas di nos bisanieto/anan na Aruba. E generacion di e futuro! Dios warda cada uno di nan di e maligno, ta nos oracion.
Durante e dianan aki, nos por mira masha hopi competencia cu ta tumando lugar na Vancouver, Canada. Ta masha hopi esfuerso y sacrificio y gasto henter e asunto aki ta costa. Particularmente esunnan cu ta tumando parti den e diferente competencianan. Pa dia y lunanan largo, nan ta disciplina nan curpa, mirando padilanti na un MEDAYA DI ORO. Y cada uno cu gana un medaya di oro lo ricibi hopi aplouso for di e multitud, y lo ta un honor pa nan nacion.
Den Juan 19:1-5, nos por lesa con Señor Jesus a wordo suta pa orden di Pilato kende no a haya ningun motibo pa hasi esey despues di a scucha Señor Jesus Su testimonio. Anto e soldanan a vlegt un corono di sumpiña y a pone esey ariba cabes di Señor. Ademas nan tabata haci bofon di djE, y dal’E den Su cara, etc. Ta hopi importante pa cada uno di nos tene cuenta cu ta pa nos El a sufri y soporta berguensa y maltrato. Un otro ehempel cu mi por menciona, ta e Apostel Pablo. Lesando e buki di Echunan y e cartanan nos lo mira cuanto e Apostel a sufri na man di hende pa causa di su dedicacion pa proclama e Evangelio di e gracia di Dios. Den e carta scirbí na e Filipensenan, e ta bisa lo siguiente: "Pasobra tur loke tabata ganashi pa mi, awor mi ta considera nan como pierde pa e causa di Cristo. Loke ta mas, mi ta considera tur cos como pierde compara cu e grandesa superior di conoce Cristo Jesus mi Señor, pa Kende Su causa mi a perde tur cos. Mi ta considera nan como basura, pa mi por gana Cristo y wordo haya den djE, no teniendo un husticia di mi mes cu ta bini for di ley; ma e loke ta door di fe den Cristo, e husticia cu ta bini for di Dios, y ta pa medio di fe." Filipensenan 3:7-9. Y den 2 Timoteo e Apostel Pablo ta bisa lo siguiente: "Pasobra ami ta wordo basha caba como un ofrende di bibida, y e tempo pa mi bai a yega. Mi a lucha e bon lucha, mi a termina e careda, mi a warda e fe. Den e futuro e corona di husticia ta reserva pa mi, cual e Señor lo duna mi ariba e dia ey."


text:
AŇA NOBO ---- Bicento y ami, Betty ta desea tur di nos lesadornan di Blog un Felis Anja den nos Senjor y Salbador, JesuCristo, kende Su binimento na mundo den carni, nos a caba di celebra, pasobra den djE so tin berdadero felicidad y prosperidad!
Monday, December 30, 2013
AŇA NOBO ---- Bicento y ami, Betty ta desea tur di nos lesadornan di Blog un Felis Anja den nos Senjor y Salbador, JesuCristo, kende Su binimento na mundo den carni, nos a caba di celebra, pasobra den djE so tin berdadero felicidad y prosperidad!
Uno di e celebracionnan hopi conoci aki na Aruba, ta e celebracion ariba e prome dia di un aña nobo. Poco poco e custumbra ey a cambia di generacion pa generacion.
Pero antes, e celebracion di e prome dia di un aña nobo, tabata wordo spera cu gran anticipacion y preparacion. Ehempel: tabatin gruponan cu tabata prepara cu nan cantado special di e loke tabata wordo yama “Dande”. Asina pronto cu e prome dia a cuminsa mei anochi, e gruponan ey tabata cuminsa cu nan paranda di Aña Nobo! Y nan lo pasa di cas pa cas, deseando cada miembro den e casnan, uno pa uno, na nan nomber, tur sorto di bendicion durante e aña nobo cu a caba di cuminsa.
Siendo cu ami cu ta scirbiendo e mensahe cortico aki, ta uno cu a tuma parti den e parandanan aki como Guitarista, mi por purba bisa algo sea na fabor of no. Pa sea franco, e temponan ey, e mensahe di e Evangelio di nos Señor y Salbador JesuCristo, no tabata conoci ainda aki na Aruba, manera awe si ta e caso.
Pues e tempo ey nos tabata desea un y otro tur bendicion di Dios pa henter famia. Y e bendicionnan cu nos tabatin alomenos mental tabata: liber di enfermedad y desgracia, etc., etc. E motibo tras di e filosofia ey tabata, cu nos tur tabata religioso cu absolut confiansa den nos religion. Y kico tabata e resultado di tur e bon deseonann ey di aña nobo? E resultado tabata senper e mes un cos aña tras aña. Pronto nos ta lubida tur e bon deseonan di aña nobo pa un y otro, y cada uno di nos lo continua cu e mes un custumbra di e aña anterior.
Y amigonan di tur edad, tatanan, mamanan, y yiunan, te awe apesar di cambionan radical den tur ramo, y particularmente e cambionan den famia, of: di famia. Nos ta keda cu e mes un problema di semper, y cu ta birando peor y peor. Y pa sea franco, e problemanan cu nos ta confronta awe, nan rais a existi ya for di tempo di e caida den pica door di e prome hendenan. Corda e deluvio, y e pakico Señor a haci esey. Pero nos lo purba bini un poco mas serca te na e tempo cu nos Señor y Salbador JesuCristo, tabata personalmente ariba mundo. Y nos lo mira un rato den e Evangelio di Juan, Capitulo tres.
Aki nos ta haya e relato di un historia berdadero, cu ta vitalmente indispensabel pa cada uno di nos duna tur nos atencion na n’e. Pasobra si nos mira bon, cada uno di nos ta inclui. E historia aki cu nos por lesa den e Capitulo tres di Juan, a tuma lugar mas of menos na e cuminsamento di Jesus Su obra publico. Tabata poco tempo despues cu El a haci e milager di transforma awa den biña. Y tabata durante e tempo cu hopi hende a kere den djE pa motibo di e milagernan cu E tabata haci. Y ta durante e tempo ey, un di e Fariseonan di hopi importancia cu tabata goberna e conseho Judiu e tempo, a bini cerca Jesus na un manera secreto duranti anochi, y a bisa Señor Jesus: “Rabi, nos sabi cu Bo ta un siñador cu a bini for di Dios. Pasobra ningun hende por haci e señalnan milagroso cu abo ta haci. Si Dios no ta cu n’E.”
Aki amigonan di tur edad, dama y cabayeronan, hoben, adultonan, nos ta bai haya e contesta cu ta envolvi cada uno di nos pa e resto di nos bida ariba e mundo aki; y pa tur eternidad. Y E CONTESTA DI SEŇOR tabata:
“Mi ta bisa bo e berdad, si un hende no nace di nobo, e no por mira e reino di Dos.”
Ora cu Nicodemo a tende e palabranan ey, el a keda asombra y a haci e pregunta aki na Señor Jesus. “Con un hende por bolbe nace mientras cu e ta biew caba. Sigur cu e no por drenta den barica di su mama pa di dos bes, pa e nace atrobe? E contesta di Jesus cu ta sigui den e siguiente versiculonan di Juan 3:5-21, ta unda cu Señor ta splica e importancia absoluto, di Su morto y resureccion pa henter humanidad.
Aki Amigonan di tur edad, nos ta haya e contesta sigur pa un bon aña. Separa di fe personal den Cristo nos Salbador, nos nunca por tin un bon aña. Te asta si nos gana tur e rikesanan cu tin rond di nos, e ta bal net net nada. P’esey, mediante di Su Palabra y Su Spirito Santo, Señor ta yama na tur hende na tur parti di mundo, pa repentimento di picanan, y fe den nos Señor JesuCristo. Solamente asina nos por tin un Bon Aña, apesar di circunstancianan.
Posted by Bicento & Betty Henriquez at 12:11 PM No comments:
Tuesday, November 19, 2013
E MEDIADOR
Bon dia for di Kamay 5!
Betty y ami ta combida boso di lesa nos Blog tocante "E Mediador".
Ya nos a scirbi mas bes tocante di e MEDIADOR, den añanan pasa. Pero ta Señor Su boluntad, pa tur hende di mundo sabi sigur, cu ta un Mediador solamente tin meimei hende y Dios. Y e Mediador aki ta nos Señor y Salbador JesuCristo. E ta Esun cu a entrega Su mes como e Sacrificio pa trece nos sernan humano serca e Tata. Y segun Scritura, no tin otro nomber bou di cielo duna na hende, pa medio di cual nos mester wordo salba. Y e declaracionnan aki di Scritura, ta loke e Spirito Santo di Dios a inspira e Apostelnan di nos Señor y Salbador, pa scirbi y laga pa nos den tur nacion.
E ta increibel, pero e berdad ta, cu te asta e Nomber di nos Señor y Salbador Jesus, ta wordo mal uza pa trece confusion. Ehempel: den medionan di communicacion, nos por lesa tocante e “Divino Yiu di Dios”. Ta berdad cu Señor Jesus a nace for di un birgen Maria como un Baby. Pero ta algo masha simple pa nos comprende, cu E no a keda un Baby. E asunto ey di “Niño Jesus”, ta Historia; y a pasa pa semper. Pues, esey no ta existi mas. Sin lugar na duda, e historia di e nacemento di e Niño Jesus, ta pa semper e bunita historia di e binimento di e Yiu di Dios, Kende a existi for di eternidad hunto cu e Tata. Pues, e Baby ey cu a nace for di un birgen, realmente a existi prome cu El a nace den un curpa mescos cu esun di nos. Pero: sin pica.
Esey ta nifica cu nos Señor no a nace cu e naturalesa di pica mescos cu tur otro sernan humano desde e caida den pica door di Adam y Eva. Pero nos por lesa masha cla mes den Scritura, cu El a wordo tenta den tur cos, mescos cu nos, pero sin pica. Esaki no ta nifica cu Señor Jesus no a sinti e poder maligno di tentacion. Pero e ta nifica cu E no a cai of comete ningun pica. E ta algo masha dificil pa nos comprende cu Señor Jesus durante Su bida ariba e mundo aki, a wordo tenta pa haci maldad. Ma e berdat ta, cu El a surfri ora cu El a wordo tenta, y semper a vence ariba tur tentacion. Y siendo cu E no a cai den pica, e ta nifica cu El a soporta tur e peso maligno di tentacion y vence ariba esey.
Den nos caso, nos tur a peca y ta falta di e gloria di Dios. Y e bida victorioso di nos Señor y Salbador Jesus, a haci posibel pa nos ricibi pordon di tur pica, y haya bida eternu. Danki na e victoria di nos Señor y Salbador Jesus. Segun Scritura, Señor Jesus a carga nos picanan den Su curpa ariba e crus. Pa nos libra di picanan por biba pa husticia. Pasobra ta pa medio di Su heridanan nos a wordo cura. E heridanan no tabata unicamente e sotanan y e golpinan, y e clabonan cu El a soporta. Ma principalmente nos picanan cu El a carga den Su curpa ariba e crus. Esey tabata e momento cu El a sclama na Dios e Tata bisando: “Mi Dios, Mi Dios, pakico Bo a bandonaMi”? Mateo 27:46 Ta berdad cu esakinan a tuma lugar mas cu dos mil añanan pasa. Pero nos ta wordo spierta den Scritura cu nos no mester lubida esun cos aki, y esey ta cu pa Señor un dia ta mescos cu un mil aña, y un mil aña ta mescos cu un dia.
Anto e ta sigui spierta nos cu Señor no ta tardando cu Su promesa, pero si cu ta pasenshi E tin cu nos, pasobra E no kier pa ningun bai perdi, ma cu cada uno por repenti. Lesa 2 Pedro 3:1-18, pa e mensahe completo. Pa e motibo ey, amigonan stima pa nos Señor Su mes, ta para scribi: Con nos lo por scapa. Si nos neglisha un salbacion tanto grandi asina? Ta nos Señor Su mes den un curpa humano mescos cu nos, cu excepcion di e naturalesa pecaminoso cual nos tur sernan humano ta nace cu ne, for di nos mayornan, cu ta combida nos bisando: “Bini serca Mi, boso cu ta cansa y carga; y lo Mi duna boso descanso. Tuma Mi yugo ariba boso, y siña for di Mi, pasobra Mi ta suave y humilde di curason, y boso lo haya descanso pa boso alma. Pasobra Mi yugo ta suave y mi carga ta lihe.” Mateo 11:25-30
E palabranan aki a wordo bisa door di nos Señor Su mes mientras cu E tabata den un curpa humano mescos cu nos, pero sin e naturalesa di pica. Y ya pa mas cu dos mil añanan, e palabranan aki di Señor a duna berdadero descanso na miyones di sernan humano, cu a kere di curason den e Yiu di Dios, Kende a carga nos picanan den Su curpa ariba e crus. Señor Jesus a muri pa motibo di pica, pero no di djE mes. Pasobra E ta e uniko cu nunca a peca, y ningun mintira a wordo haya den Su boca.
Amigonan di tur edad, awe y awor ta e dia di salbacion. No spera pa un oto dia, no spera pa mañan. Pasobra ta net esey por hasi nos curason duro y insensitivo. P’esey dobla bo rudianan awe den berdadero repentimento y acepta Señor Jesus como bo unico Salbador personal. Y pa eternidad bo lo ta un persona bendiciona den Cristo nos Señor. Corda cu tardansa ta igual cu desobediencia.
Posted by Bicento & Betty Henriquez at 5:05 AM No comments:
Wednesday, November 6, 2013
Djoin nos pa un plato di Cabaron! E ta un salada favorite di nos! Ma awe mi ta preparando un plato di Bakiyou, I manjan ta Papaya stoba, dor cu nos tin hopi papaya pa stoba. E palo a kibra y un palo carga a laga nan basha y lora tur caimnda!! Mucho carga pa e pober palo wanta. Tres ramanan di dje tambe carga. Wel, boso tur ta bonbini!
Danki na tur shen y piko "amigonan y amiganan" cu a subi blog den e ultimo siman; ki un encurashamento pa nos! Aunke Sr. Bicento a scirbi tocante e asunto di loke Beibel ta bisa tocante "santonan", den e ultimo dianan tin tantissimo referencia na sierto personannan declara "santo" - el a dicidi di scirbi algo mas tocante loke Beibel ta bias claramente tocante e topico aki. Observa kendenan Beibel ta yama SANTO.
E SANTONAN
Henter mundo, y esey ta inclui Antiyas y Aruba, mester ta na haltura, cu berdadero santonan ta existi solamente y unicamente den Cristo, nos Señor y Salbador. Lo no tabatin nesesidad pa nos a bolbe trece e doctrina biblico aki padilanti, si no tabatin tanto Papiamento den e ultimo dianan tocante declaracionnan religioso tocante uno of dos persona declara como Santonan, door di autoridadnan religioso. Pa sea sincero y onesto, y cu tur respet pa e Palabra di Dios bibo cu nos ta haya den Beibel. E forma ey, pa considera un persona como un Santo, contario di loke e sirbidornan di Dios ta siña nos den Beibel, no por ta corecto di ningun manera.
E siñansa robes ey, simplemente no ta existi den Scritura Santo, cu ta e Palabra di Dios bibo, inspira pa medio di e Spirito Santo di e Dios bibo. Awor e pregunta aki por bini: Con por ta posibel, pa un ser humano manera nos, por ser yama un Santo? Francamente bisa; esey lo tabata imposibel. Pero e bon nobo cu nos ta proclamando ta, cu nos Tata Celestial a hasi esey posibel, y ta ofreciendo e bendicion increibel ey, na tur hende di mundo. Ta p’esey cu nos tin e loke yama e Evangelio. Pasobra esey ta e bon noticia, cu un Persona a muri pa e picanan di tur hende di mundo. Y e Persona aki, ta e unico Yiu di Dios Su mes, Kende a carga nos picanan den Su curpa ariba un crus. Pa nos libra di picanan por biba pa husticia, pasobra pa medio di Su heridanan, nos a wordo cura.
Y amigonan di tur edad; awor e persona cu kere di curason den e Yiu di Dios, ta haya pordon di tur pica. Y no esey solamente, pero cada persona cu repenti, y kere e bon noticia di salbacion cu ta solamente den Cristo, ta bira un eredero di Dios, y co-eredero cu Cristo. Lesa esaki den e Buki di Romanonan 8: 16, 17, unda nos ta lesa cu: “E Spirito Santo Su mes ta testifica cu nos spirito, cu nos ta yiunan di Dios. Y si nos ta yiunan, anto nos ta erederonan tambe. Y esey ta; erederonan di Dios, y co-erederonan cu Cristo, esta si berdad nos ta participa den Su sufrimentonan, pa nos por participa den Su gloria tambe.”
Bolbiendo na e mensahe tocante E SANTONAN, e berdad segun Scritura ta: cu e unico berdadero SANTONAN ta esunnan cu ta den Cristo. Y e unico manera pa un persona por ta den Cristo, ta pa medio di repentimento y fe den nos Señor y Salbador JesuCristo. Pasobra e berdad ta keda, cu El a carga e pica di henter humanidad den SU curpa ariba e crus. Pa nos libra di picanan por biba pa husticia. Pasobra ta pa medio di Su heridanan nos a a wordo cura. Manera a wordo publica den henter mundo algun dianan pasa: cu dos persona a wordo declara como Santo mediante un lider religioso. Esey ta nifica, cu di awor padilanti, oracion por wordo hasi na e dos santonan ey tambe, mescos cu na hopi otro Santonan. Esey ta e loke por ser yama, poniendo e Palabra di Dios un banda, pa sigui reglanan di hende. Pasobra den Scritura, y particularmente den tur e cartanan cu e Apostelnan a scirbi na e personanan cu a kere e Evangelio di e gracia di Dios. E keredornan ey, sea homber of mohe, ta worodo yama: “SANTONAN”.
Y semper e ta nifica: “E SANTONAN DEN CRISTO.” Segun Scritura anto NO TIN OTRO SANTONAN, sino esunnan cu ta den Cristo. Y e berdad ta, cu no ta te despues di nan morto cu e berdadero keredornan aki ta wordo yama santonan; pero realmente y claramente esey ta berdad mientras cu nan ta na bida ainda. Y esey sin excepcion pa motibo di color of di nacionalidad, of sea homber of mohe. Pasobra den Cristo nos ta UNO.Y no pensa cu esey ta algo barata. Pasobra e berdad ta, cu nos a wordo cumpra cara. P’esey laga nos glorifica Dios den e curpa aki cu ta pertenece na n’E.
Ata aki algun Scritura tocante e berdadero Santonan, mientra cu nan tabata den e lucha di bida diario ainda, y no despues di nan morto.. Echunan 9:13, 32, 41; 26:10. Romanonan 12:13; 15:25,26,31;16:2-15. Nos ta spera cu e mensahe corto aki, por sirbi como un recordatorio serio na tur e rumannan den Cristo cu ricibi’E di un of otro manera. Y te un otro mensahe.
Posted by Bicento & Betty Henriquez at 7:06 AM No comments:
Wednesday, October 30, 2013
Con ta bai cu nos lesadornan stima di nos "BLOG", bibando leu aya na Hulanda, na Canada, (tin hende abla Papiamento eynan tambe), of na e islanan di Caribe cu ta papia Papiamento! Awe nos tabatin un dushi awacero - masha bonbini!
Kico nos ta druk cu ne den e dianan aki? Wel, Sr. Bicento ta scirbi blognan, ami ta tene cas limpi, cushina, "bakiyao, bonchi cu rabu, pisca, etc., etc.
Ma tambe mi ta gusta hasi obra di man cu cocolishinan! Mi a traha un mapa di Aruba tur cubri cu cocolishinan chikito, y el a resulta un obra di man, cu diferente hendenan ta haya masha bunita, te cu mi ta trahando ariba number tres!! E ta den un cuadra cu glas cubri, cu su bandera y escudo den skina poni!
Ma awor nos lo sigui cu e tema den e Ultimo Dianan! Otro blog lo ta tocante algo loke Beibel ta papia di "E Santonan." .... keda pendiente!
Scritura ta rebela na nos hopi cla, cu durante e ultimo dianan di humanidad ariba e planeta aki cu yama “MUNDO”, lo tin masha hopi afliccion cu lo ta causá door di e mes un habitantenan cu ta biba ariba mundo. E Apostel Pablo, a spierta nos, for di mas cu dos mil añanan pasa, lo siguiente: “Pero marka esaki: Den e ultimo dianan lo tin temponan teribel. Pasobra hende lo bira stimado di nan mes, stimado di placa, bromado, abusado, desobedecido, impio, sin stimacion, ireconciliabel, lenga sushi, sin dominio personal, grosero, odiado di loke ta bon, traidor, imprudente, sorberbe, stimado di placer, na lugar di stima Dios. Tin un forma religioso, pero ta nenga su poder”. Lesa 2 Timoteo 3:1-5
Awe cu nos ta scirbiendo e mensahe aki, nos edad ta hopi avansa, y nos a experimenta algun di e cambionan cu a bini durante e varios generacionnan. Y nos por testigua cu e cambionan menciona den e Scrituranan a y ta tumando lugar exactamente manera e Spirito Santo a revela mediante e sirbidor di Dios, e Apostel Pablo. No ta un asunto local solamente, pero e ta mundialmente. E ta cla pa mira con rapido biahamento rond mundo a bira compara cu solamente e tempo di nos generacion. Miles y miles di avionan y cruceronan, y otro medionan di transportacion ta biahando rond mundo diariamente. Y pakico tanto biahmento?
Pa cuminsa, biahamento ariba su mes no ta un maldad. E ta algo masha bunita y satisfactorio, pa conoce otro lugarnan di mundo, y sera conoci cu habitantenan di otro nacionalidad, y admira nan custumbranan, etc., etc. Kiko ta e problema anto?
E problema ta revela den Scritura for di e mes un principio di humanidad ariba e mundo aki. Y e nomber di e problema ta: “pica”. Asina pronto cu pica a drenta den mundo, morto tambe a drenta cu tur sorto di maldad. E asunto ey di pica a trece un cambio asina teribel, cu nos ta lesa den Scritura cu: “Ora cu Señor a mira cu maldad di hende tabata grandi ariba tera, y cu tur intencion di e pensamento di su curason tabata continuamente maldad solamente, a duel Señor cu El a traha hende ariba tera, y e tabata tristo den Su curason.” Lesa Genesis 6:1-8.
Ta imposibel pa nos comprende y splica un situacion asina. Pero otro Scritura ta yuda nos comprende cu Señor a crea hende pa goberna cu husticia y multiplica y yena e mundo. Y pa esey por tuma lugar, e hende cu Dios a crea, mester obedece Dios Su mandamento. Y manera tur berdadero keredor ariba e dia di awe, y den e periodo di tempo den cual nos ta bibando awe, mester sabi ta: cu Señor nos Dios a duna Adam un solo mandamento. Y esey tabata, pa Adam no come for di e Palo di conocemento di bon y malo, cual Señor a crea mei di e hardin. Pasobra ora cu bo come di dje bo lo muri sigur. Manera nos tur mester ta na haltura ta; cu Adam a desobedece Señor, aunke cu ta Eva ta esun cu a cai prome. Y Eva a cai door di e scucha na e mentira di e colebra.
Y e colebra ey ta representa e mes un Satanas cu ta obrando awe den henter mundo. Y e splicacionnan tocante di e tema ey, cu ta na vigor awe den henter mundo, encluyendo Aruba; nos ta haya den Rebelacion 20:1…, unda nos ta lesa asina aki: “Y mi a mira un Angel bahando for di shelo, cu e yabi di e abismo den su man. Y el a gara e dragon, e colebra di antiquedad, cu ta e diabel y satanas”, etc., etc. Pues; esey ta e splicacion tocante e caida di Adam y Eva den e hardin di Eden. Ta e mes un Satanas ey ta obrando awe den henter mundo, mediante spiritonan malo. Den prome Timoteo 4:1 nos ta haya e spiertamento aki pa e dianan aki den cual nos ta bibando awe.E Spirito ta bisa claramente cu den e ultimo temponan algun lo bandona e fe, y sigui spiritonan mentiroso y cosnan siña pa demoñonan. E sorto di siñansanan aki ta bini door di mentirosonan hipocrita, kende nan consenshi a wordo kima manera cu un heru cayente, etc. etc.
Pues, rumannan stima den Cristo, y tur e personanan den Antiyas cu tin hamber y sed di husticia. E tempo a yega pa nos repenti y kere e Evangelio puro di nos Señor y Salbador JesuCristo. Pasobra ta pa salba nos, El a bini na mundo, y a carga nos picanan den Su curpa ariba e crus. Pa nos libra di picanan, por biba pa husticia e resto di nos dianan. Sea libra awe di tur e milagernan di mentira cu ta wordo usa pa e Enemigo number uno di Cristo, y di Su Iglesia. Lesa Efesionan 2:2-10, y te un otro mensahe.
Posted by Bicento & Betty Henriquez at 1:24 PM No comments:
Thursday, October 17, 2013
Ola, lesadornan di nos blog! Pa hopi dia nos no a scirbi nada,manera sigur boso sigura a ripara. Nos ta pidi dispensa, ma ni Bicento of ami, Betty, tabata sinti bon den e luna cu a pasa. Sr. Bicento ta lucha awor cu algo nobo: Presion halto!! Nunca den su bida el a wordo molestia cu algo asina - te awor. Ami a cuminsa cu remedy di anja 1965 te awe. Cada bes mi tin cu cambia eseynan, dor cu e sistema di e curpa ta custumbra cu e medicina. Ma danki Dios cu awe si nos por a prepara algo cu ta spierta nos den e ultimo temponan cu nos ta bibando eyden.
E ULTIMO DIA
Mescos cu tabatin un principio of un cuminsamento, tambe lo tin un final of un cabamento, di e tera cu nos ta yama mundo, mescos cu tabatin e prome dia (Genesis 1:1-5). Nos lo tin tambe e ultimo dia di e sistema actual, den cual nos ta bibando awor.
Nos ta encurasha tur hende pa lesa den e Testamento Nobo, y busca Mateo Capitulo 24, y lesa e capitulo ey completo. Pasobra den e porcion di Scritura aki, nos ta lesa e historia completo tocante e final di e sistema actual, den cual nos ta bibando. Y esey a wordo revela na nos door di nos Señor JesuCristo, e Yiu di Dios Su mes. Ey nos ta lesa tocante e peliger di profetanan falso. Esakinan ta personanan cu ta pretende cu nan ta sirbidornan di Dios, pero cu realmente ta siñadornan falso.
Ademas Señor Jesus a spierta nos adelanta cu maldad lo multiplica asina tanto, cu e lo afecta e bida asta di e berdadero yiunan di Dios, kendenan ta e personanan cu a tende e Evangelio, y a kere, y a repenti, y a deposita nan fe den e Yiu di Dios, kende a carga nos picanan den Su curpa ariba e crus. Pa nos libra di picanan, por biba pa husticia. Pasobra ta pa medio di Su heridanan, nos a wordo cura. Ademas nos Señor a spierta nos adelanta cu lo tin afliccionan manera nunca antes ariba henter mundo. Simplemente laga nos compara e isla chikito aki di Aruba. Practicamente Aruba ta wordo proclama como un isla Cristian. E no ta asunto cu nos cu ta scirbi e mensahe aki ta pensa di nos como miho cu tur otro hende, y ta exalta nos mes como huesnan. Pasobra Scritura ta proclama cu realmente no tin ni sikiera un bon hende ariba e mundo aki, ni sikiera uno. Romanonan 3:10-18 ta bisa nos lo siguiente: “Manera ta para scirbi: No tin ni un husto, ni sikiera un; no tin un cu ta comprende,ni un cu ta busca Dios. Tur a desvia, nan tur hunto a bira sin balor; no tin ni un cu ta hasi bon, ni sikiera un. Nan gargantanan ta grafnan habri; nan lenga ta practica mentira. Veneno di colebra ta ariba nan lipnan. Nan boca ta yen di maldicion y di amargura. Nan pianan ta lihe pa drama sanger; ruina y miseria ta marca nan pasonan, y e camina di pas nan no conoce. No tin temor di Dios dilanti di nan wowonan.”
Amigonan stima pa nos Señor, pone bon atencion cu e cosnan aki no a wordo scirbi tocante di solamente algun persona, kendenan nos por ta masha lihe pa condena; pero pone bon atencion cu tur hende di mundo ta wordo inclui. Pues, tanto ta Judiunan, y e resto di humanidad ta inclui aki. No ta nos ta siña esaki for di nos mes huicio; pero ta e Spirito Santo di e Dios Haltisimo, a inspira e Apostel Pablo pa scirbi esaki – y claro e ta inclui su mes, esta, e Apostel.
Hopi añanan prome cu e Apostel Pablo a scirbi tocante di e corupcion di e naturalesa humano, e profeta Jeremias a scirbi lo siguiente: “E curason ta mas engañoso cu tur otro cos, ta totalmente corupto, ken por comprende?” Anto e contesta di Señor ta lo siguiente: “Ami, e Señor, ta scudriña e curason. Mi ta scudriña e mente, pa duna cada uno segun su conducta, segun e fruta di su echunan.” (Jeremias 17:9,10).
Segun Scritura, Señor nos Dios ta papia na tur hende di mundo, na cada uno di nos individualmente sin excepcion. Y e mensahe di Dios na cada persona den e mundo aki ta: Cu salbacion cu ta inclui pordon di tur picanan, y bida eternu, ta wordo obteni solamente pa medio di fe den Jesus e Yiu di Dios. Pasobra aunke El a biba pa un tempo ariba e mundo aki, den un curpa humano. Y aunke El a wordo tenta den tur cos mescos cu nos. E no a peca, y ni un mentira no a wordo haya den Su boca. Scritura ta revela masha clas mes, cu Señor Jesus a carga nos picanan den Su curpa ariba e crus; pa nos libra di picanan, por biba un bida husto. Pasobra ta pa medio di Su heridanan nos a wordo cura. Y e berdad puro y precioso ta, cu bou cielo no tin un otro nomber pa medio di cual nos mester wordo salba. Sea sigur di esaki, y sea masha sigur, cu separa di fe den e Yiu di Dios, no tin pordon di picanan y bida eterno. Esey, ta e testimonio den henter Scritura, y den henter mundo. Y aun den e cielonan mes.
Y uno di e bendicionnan masha grandi, revela na nos den Beibel ta : cu e palabra ta den bo boca y den bo curason. Esey ta e mensahe cu nos ta proclamando: Cu si bo confesa Señor Jesus cu BO boca, y kere den BO curason cu Dios a lamt’E for di e mortonan; lo bo ta salba. Pasobra ta cu su curason un persona ta kere y ta wordo hustifica, y cu boca e ta confesa of bisa esey pa haya salbacion. Pasobra Scritura ta bisa: Ken cu kere den djE, lo no keda brongosa. Pasobra no tin distinction meimei Judiu y no Judiu, pasobra e Señor ta Señor di tur, y ta bendiciona ricamente tur cu yama n’E. Pasobra cada uno cu yama na e nomber di e Señpr, lo ta salba.
E yamamento aki, Amigonan stima di tur edad, mester ta un yamada causa pa un repentimento real di curason. Pasobra sin repentimento real di curason no tin pordon. Lesa e Capitulo 12 di Romanonan sin falta. Y te un otro mensahe pa e gracia di Dios.
Posted by Bicento & Betty Henriquez at 1:03 PM No comments:
Tuesday, August 20, 2013
“E SPIRITO SANTO”
E mensahe aki ta tocante e Spirito Santo di Dios, cu ta duna na cada persona cu a tende e Evangelio di gracia di Dios, y a wordo convence di pica y di husticia y di huicio. Y a obedece di curason manera nos ta lesa den Romanonan 10. Tuma tempo pa lesa e capitulo completo.
Cuminsando cu vers ocho nos ta lesa lo siguiente: “Ma kico e ta bisa? E palabra ta serca di bo; e ta den bo boca y den bo curason, esta, e palabra di fe cu nos ta proclamando, cu si bo confesa cu bo boca, “Jesus ta Señor”, y kere den bo curason cu Dios a lant’E for di mortonan, bo lo ta salba. Pasobra ta cu bo curason bo ta kere y ta hustifica, y e ta cu bo boca cu bo ta confesa, y ta salba. Manera Scritura ta bisa, cada uno cu ta confia den djE, nunca lo wordo poni na berguensa. Pasobra no tin diferencia meimei Judiu y Griego, e mes Señor ta Señor di tur, y ta bendiciona ricamente tur cu ta invok’E; pasobra tur cu invoca, (of yama) na e nomber di e Señor lo ta salba.”
Amigonan stima pa Señor Su mes; e loke nos kier presenta den e mensahe aki, ta e absolut importancia di e Spirito Santo di Dios, pa convence humanidad di pica y di husticia y di huicio. E presencia di e Spirito Santo di Dios den e proclamacion di e Evangelio ta asina importante y indispensabel, cu Señor Jesus a prohibi e Apostelnan di sali for di Jerusalem cu e mesnahe di salbacion, prome cu e Spirito Santo bini pa nan. Lesa sin falta Echonan 1:1-5. Y lesa tambe Echunan Capitulo 2 completo. Nos mester haci tur esfuerso di nos banda pa comprende e absolut importancia di e Spirito Santo den cada uno di nos cu ta kere e Evangelio di gracia di Dios, su bida. Pasobra separa di Su guiansa, nada nos por haci. Sinembargo e mensahe aki, no ta un intento di nos banda pa splika e doctrina di e Spirito Santo. Pero pa cada uno di nos cu ta kere di curason, por wordo haci conciente di e importancia di Su presencia den cada uno di nos su bida diario. Sea sigur, y masha sigur, cu sin e poder di e Spirito di Dios den nos bida nos lo tin solamente fracaso y mas fracaso.
Y mes importante cu esey ta e berdad revela den e Palabra di Dios, cu e Spirito Santo, lo no a bini, si Señor Jesus no a wordo gorifica prome – despues di un bida yen di pruebanan y tentacionnan cu nos Señor y Salbador a pasa aden. Scritura ta spierta nos solamnemente, cu nos Señor y Salbador, a wordo tenta den tur cos mescos cu nos, pero sin pica. E prome mencion di e Spirito Santo ta haya den Genesis 1:2 y e ultimo ta den Rebelacion 22:17, Y eynan e Spirito Santo y e Iglesia ta bisa; “Bini”. Anto e ta sigui cu e ultimo invitacion den Beibel cu ta bisa: Ken cu tin sedo, lagu’e bini; y ken cu kier, laga e tuma e awa di bida pornada.
Y sea sigur amigonan di tur edad, cu e invitacion aki, ta un cu ta na vigor awe y awor. Y sea sigur cu e invitacion aki ta esun di mas precioso cu cualke ser humano por ricibi. Tuma como ehempel, e palabranan di Señor Jesus ora cu El a sclama bisando: “Bini cerca Mi, tur cu ta cansa y carga, y lo Mi duna boso descanso. Tuma Mi jugo ariba boso, y siña di Mi. Pasobra Mi ta manso y umilde di curason; y boso lo haya sosiego pa boso alma. Pasobra Mi yugo ta suave y Mi carga ta lihe.” Mateo 11:29-30. Y di acuerdo cu Scritura, Señor Jesus a hasi e invitacion aki guia pa e Spirito Santo, siendo cu durante Su encarnacion, E tabata guia pa Spirito Santo. . Esey realmente e titulo “Mesias” ta nifica. Lesa sin falta Lucas 4:1-21.
Awe cu nos ta scirbiendo e mensahe aki na e Islanan di idioma Papiamento particularmente, e invitacion di e Mesias ta keda mescos. “Bini serca Mi, boso tur cu ta cansa y carga, y lo Mi duna boso descanso.” E descanso cu nos Señor ta papia di dje aki, ta na prome lugar, e pordon di tur picanan y e speransa di bida eterno cual Dios, Kende no por gaña a priminti hopi siglonan pasa, etc. (Tito 1:1-3, Tito 3:5-8)
Amigonan di tur edad; tur e cosnan aki a wordo scirbi pa nos bon, y E ta stima tur otro ser humano ariba e mundo aki, y no ta Su boluntad pa un hende bai perdi. Ma E ta spera pa tur hende por arepenti, y yega na conocemento di berdad. Y e berdad aki ta solamente den Cristo Jesus, Kende a duna Su mes como un sacrificio, pa E trece nos serca e Tata. P’esey cu nunca nos mester lubida, cu Dios a hasi Esun cu no conoce pica, bira pica pa nos, pa nos libra di pica por biba pa husiticia, pasobra ta pa medio di Su heridanan nos a wordo cura. E mes un Spirito Santo cu ta convence nos di pica, y di husticia y di huicio; lo sigui guia nos den nos bida diario, for di e momento cu nos repenti y acepta Jesus como nos Salbador y Señor.
Posted by Bicento & Betty Henriquez at 11:28 AM No comments:
Friday, August 9, 2013
"n' ta manera!!" di celebra e 90 anja! - ta bon cu nan a pasa y bida a bira normal atrobe. Danki na un y tur! Y especialmente na nos ruman Esther Williams! Mi no sa si e ta wak nos blog.
Ma awor Sr. Bicento lo sigui cu e pensamentonan tocante kico Scitura ta menciona di:
AMIGONAN DI JESUS (continua)
Den nos prome mensahe tocante Amigonan di Jesus, nos a considera entre otro, cu nos no por ta amigo di mundo y amigo di Dios na e mes un tempo segun Scritura. Sigur cu ta keda lugar pa algun pregunta tocante e tema ey. P’esey nos lo purba bai un poco mas profundo awe, tocante e berdadero relacion cu tin meimei tur berdadero keredor, y nos Tata Celestial y nos Señor y Salbador JesuCristo. Y di un cos nos ta sigur, y esey ta cu ta imposibel pa Dios gaña, y p’esey tur Su promesanan den Cristo ta: AMEN (Rebelacion 3:14.)
Pa cuminsa nos ta lesa e siguiente den e Evangelio di Juan e Apostel: “E tabata den mundo y aunke e mundo a wordo traha door di djE, e mundo no a reconoc’E. El a bini na e loke tabata di djE, pero Su mes hendenan no a ricibi’E. Sinembargo na tur cu a ricibi’E, na esunnan cu a kere den Su nomber, El a duna e derecho pa bira yiunan di Dios. No yiunan cu ta nace di manera natural, ni pa decisionnan humano, of pa decision di un esposa; pero naci di Dios. Anto e ta sigui bisando: E palabra a bira carni, y a biba pa un tempo meime di nos. Nos a mira Su gloria, e gloria di Esun y unico Yiu di Dios, yen di gracia y berdad. (Lesa Juan 1:1-18).
Nos a comenta den nos prome mensahe, tocante e encreibel previlegio di por wordo yama: “Amigonan di Jesus”. Ma aki nos por mira claramente, cu nos por bira no solamente amigonan di Jesus, pero muchu mas cu esey ainda: Pone bon atencion loke Señor ta bisa nos den Juan 1:10 -12. “E tabata den mundo, y e mundo a wordo traha dor di djE, y e mundo no a reconoc’E. El a bin serca loke tabata di djE, ma esunnan cu tabata di djE no a ricibi’ E. Ma tur cu a ricibi’E, na esunnan cu a kere den Su nomber, El a duna e derecho pa bira yiunan di Dios. No yiunan cu ta nace di boluntad di hende, pero cu ta nace di Dios.”
Aki anto, amigonan di tur edad, e Spirito di Dios a inspira e Apostel Juan pa scirbi mas cu dos mil añanan pasa, e bendicion di mas grandi posibel cu ta ofreci na tur ser humano. Y e bendicion cu nos ta papia di dje aki, ta e increibel previlegio di por bira, no solamente amigo, pero yiunan di Dios. E bendicion di por yama e mes un Dios y Tata di nos Señor y Salbador JesuCristo; Mi Tata.
Y esey ta inclui cu awor e Tata ta yama cada pecador cu a repenti, y kere di curason den nos Señor JesuCristo, como Su Yiunan. Manera nos por lesa den Scritura cu: “Awor nos ta yiunan di Dios, y ainda no ta revela con nos lo ta. Ma nos sabi cu ora E (Señor Jesus) wordo manifesta, nos lo ta mescos cu nE, pasobra nos lo mir’E manera E ta.” (Lesa 1 Juan 3:1-3)
Nos ta conciente cu e doctrina aki ta hopi pisa, apesar cu e ta revela hopi cla den Scritura. Y ta claro cu e doctrina aki ta parti di loke Scritura ta yama: cuminda pisa. Lesa sin falta 1 Corintionan 3:1,2, y Hebreonan 5:11-14, y tambe Efesionan 4:11-16. Tur e spiertamentonan cu nos ta haya den e porcionnan ey, a wordo scirbi pa tene nos lanta y na wowo cla pa e bon di nos prohimonan.
Den Hebreonan 2:11,12, nos ta lesa esaki: “Pasobra tanto ta Esun cu ta santifica como esnan cu ta wordo sanctifica, tur ta bini for di un Tata, pa cual motibo E no tin berguensa di yama nan rumannan; bisando: “Lo Mi proclama Bo Nomber na Mi rumannan; meimei di e congregacion lo Mi canta Bo alabansa.” Nos ta admiti cu tanto e porcion aki, y hopi otronan ta dificil pa enterpreta. Pero otro Scrituranan ta yuda nos comprende.
Ata aki un simple ehempel: Un dicho conoci aki na Antiyas ta bisa: “Nos tur ta yiunan di Dios.” Wel, esey ta zona bunita, pero e ta berdad? Segun Scritura Señor a crea e ser humano, y e prome ser humano a peca, desobedeciendo un mandamento masha cla cu a wordo duna n’e. Y desde e tempo pica a drenta den mundo di tal manera cu tur hende a peca y ta falta e gloria di Dios. Esaki ta repeti bes tras bes den Scritura, cu no tin ni sikiera un persona den mundo cu no ta comete pica. Nos ta nace cu e naturalesa ey. Pero e bon noticia ta esaki: Nos Tata celestial a stima humanidad asina tanto, cu El a duna Su unico Yiu pa carga nos picanan den Su curpa riba e crus, pa nos libra di picanan por biba pa husticia. Ta pa medio di Su heridanan nos a wordo cura. Awor nos por bira yiunan di Dios, y Señor Jesus no tin berguensa pa yama esunnan cu ta kere den djE como: rumannan. Y segun Scritura, siendo cu e persona cu repenti y kere di curason den Señor Jesus, ta bira un yiu di Dios, e ta bira na e mes un tempo un eredero di Dios, y co-eredero cu Cristo. Galationan 4:6,7 ta bisa lo siguiente: “Pasobra cu boso ta yiunan, Dios a manda e Spirito di Su Yiu den nos curasonnnan, e Spirito cu ta yama of sclama,
“Abba Tata”! Asina boso no ta catibo mas, pero un yiu y siendo cu boso ta un yiu, Dios a hasi boso un eredero tambe”
“Abba Tata”! Asina boso no ta catibo mas, pero un yiu y siendo cu boso ta un yiu, Dios a hasi boso un eredero tambe”
. E mes un berdad nos por lesa den Romanonan 8:17, Tito 3:7.
Te otro mensahe, y danki pa oracion. B&B
Posted by Bicento & Betty Henriquez at 8:22 AM No comments:
Wednesday, July 31, 2013
Kerido bishitante na nos blog! Desde nos ultimo blog, nos a celebra un dia hopi special den e Henriquez famia, y tambe nos rumannan den e fe. E ocacion? Bicento cu yudansa y misericordia di Dios a alcansa 90 anja di bida! Wel, wel, masha fiesta tabatin! Apreciando tur e gestonan ey di amor, nos graditud na Senjor, nos Dios, sinembargo, ta bai prome na nE. Ki un storia Ruman Bicento, "Pachi" por conta di Su fielded. Aki ta djies algun fotonan di e tres funshonnan cu tabatin!!
E prome dos foto ta cu nos amigonan Max y Sita Semeleer cu a hiba nos "Salt & Pepper" pa desayuna; di tres ta bolonan regalo, esun di fruta regalo di Domingo y su esposa (foto mas abou cu famia na "Peanuts"), y e otronan fotonan di famia por ser mira riba Facebook unda e yiunan a pone varios foto. Anto un foto di Norma (y su yiu Glenda). Norma ta ruman di Bicento, yiu di criansa, cu semper ta bishita nos fiel. E otro ta cas di nos rumannan y amigonan Luis y Ingrid Tromp, unda nos a come un plato di Salada di Shrimp, Pisca hasa cu aros y berduranan y un otro Bolo di Crema! Nos a come di mas e dia ey!
Esey ta pasado! Laga nos pone nos mente awor pa sigui loke Sr. Bicento ta duna nos for di Scritura tocante:
AMIGONAN DI JESUS
Den Scritura nos ta lesa cu Abraham a wordo yama amigo di Dios. No door di hende, ma door di Dios Su mes. Lesa Isaias 41:8, Santiago 2:23, 2 Cronicos 20:7. Tuma tempo tambe pa lesa Romanonan Capitulonan 4 y 5 sin falta.
Den e ultimo dianan aki nos por tende of lesa tocante amigonan di Jesus den nos medionan di comunicacion. Ohala cu henter Antiyas por ta di curason amigonan di Jesus. Sinembargo nos tin cu considera esaki di dos banda. Y e prome y mas principal ta e banda di Señor Jesus Su mes. Kico E ta bisa tocante di un amistad asina?
Pa nos haya sa kico Señor ta bisa nos, nos mester lesa den Juan Capitulo 15. Lesa e Capitulo ey completo. Anto den versnan 9 padilanti, e ta bisa lo siguiente: “Mescos cu e Tata a stima mi, asina Mi a stima boso. Awor, keda den Mi amor. Si boso obedece Mi mandamentonan, boso lo permanence den Mi amor, mescos cu Ami a obedece Mi Tata Su mandamentonan y a permanence den Su amor.” Anto E ta sigui bisando: “Mi a bisa boso esaki, pa Mi goso por ta den boso, y cu boso goso por ta completo. Mi mandamento ta esaki: stima un y otro mescos cu Mi a stima boso, Ningun hende tin amor mas grandi cu esaki; cu uno ta duna Su bida pa Su amigonan. Boso ta Mi amigonan, si boso haci e loke Mi ta manda.”
Aki anto amigonan y rumanan den Cristo, nos ta haya loke e palabra di Dios ta siña nos tocante e berdadero amigonan di Señor Jesus. E ta hopi diferente cu ora nos ta considera nos como un Cristian y amigonan di Señor Jesus; pero na e mes un tempo nos ta odia un y otro, y ta comete tur sorto di maldad contra un y otro. E tempo a yega pa nos repenti di e calidad di bida ey, cu ta un bida sin Dios, y sin speransa den mundo. E ta tempo pa nos repenti di nos bida di pica, y acepta e pordon cu Señor nos Dios ta ofrece na tur hende di mundo mediante fe den Señor Jesus, Kende a carga cada un di nos su picanan den Su curpa ariba e crus. Pa nos libra di picanan, por biba pa husticia, pasobra ta pa medio di Su heridanan, nos a wordo cura.
Scritura ta spierta nos masha hopi mes tocante e error di yama of considera nos como un Cristian, pero nos echunan ta contradici esey. Pasobra e nomber Cristian ta papia pa su mes. E ta nifica, un persona cu ta sigui Cristo, un siguidor di Cristo. Y e titulo ey, ta wordo haya solamente tres bes den Scritura - Echunan 26:28, 1 Pedro 4:16, y Echounan 11:26. Otro titulonan cu ta duna na e miembronan di e Iglesia di Dios, ta santonan, rumannan keredornan. E rumannan aki ta wordo recorda den Scritura, cu nan curpanan ta tempel di Dios, y cu Spirito di Dios ta biba den nan. Anto e ta sigui cu e spiertamento aki: Si un persona destrui e tempel di Dios, Dios lo destrui e persona ey. Lesa 1 Corintionan 3:16,17. Of lesa e Capitulo 3 di prome Corintionan completo. Y den 1 Corintionan 6:19 nos ta lesa lo siguiente: Boso no sabi cu boso curpanan ta un tempel di e Spirito Santo, Kende ta den boso, Kende boso a ricibi for di Dios? Boso no ta pertenece na boso mes, boso a wordo cumpra pa un preis. Pesey honra Dios cu boso curpa. Nos ta roga cada uno cu lo lesa e mensahe aki pa bo lesa tur e Scrituranan ey. Pasobra mescos cu e Iglesia na Corintio, nos tin e mes un problemanan aki na e Iglesianan di Aruba, Curaçao y Bonaire, etc. Y e forma di lucha ey ta personal. E parehanan cu ta tata y mama di yiunan, semper tabatin nan lucha; pero awe rapidamente esey a bira peor. P’esey mes cu nos ta wordo spierta for di Señor Su mes, pa nos para firme mediante e Palabra di Dios, y e Spirito Santo cu ta biba den nos. Pero aunke nos por pensa cu antes tabata mihor, e berdad ta cu semper tabatin e lucha spiritual pa tur e keredornan. Cu esey nos ta referi na tur cu a kere di curason den presencia di Señor.
Considera como ehempel e spiertamento aki, cu a wordo duna esunnan cu a kere e mes un Evangelio cu nos ta kere awe. Y e spiertamento aki a wordo duna mas cu dos mil añanan pasa. Tempo cu tabatin nada moderno manera nos tin awe. Y esey a wordo duna door di e sirbidor di Señor cu yama Santiago of James na Ingles. Den Capitulo 4, versiculo 4, e ta bisa lo siguiente: Boso hendenan adulterado, boso no sabi cu Amistad cu e mundo ta enemistad pa cu Dios? P’esey kende cu kier ta amigo di mundo, ta bira enemigo di Dios. Otro scritura ta spierta nos di e manera aki: No stima e mundo, ni e cosnan cu ta den mundo. Ken cu ta stima e mundo, e stimacion pa e Tata no ta den dje. E spiertamentonan aki, no ta nifica cu nos no por stima y admira e naturalesa cu ta resultado di e obra di Dios, E laman, cual ta un fuente di alimentacion pa henter humanidad. E parhanan cu nan variacion di color y bunitesa. E variedad di matanan y flornan. E riunan y fuentenan, etc., etc. Pero e sistema di bida cu ta basa ariba montona tesoronan pa nos mes, pero ta pober pa cu Señor JesuCristo, Kende a bandona Su gloria pa E por trece nos serca nos Dios y Tata.
Te otro mensahe. Pa fabor, corda nos den oracion. Bicento y Betty Henriquez
Posted by Bicento & Betty Henriquez at 7:36 AM No comments:
Friday, July 19, 2013
Bon dia, bon dia! Bonbini na nos Blog awe! Nos ta sigui cu e tema awe "E Buki di Bida". Hopi ta e mensahenan cu nos clientenan a ricibi. Y manera ya mi a menciona, cu mas cu 13,000 personanan a bishita nos blog. Dios ta grandi, y el a yuda Bicento door di dos anjamam cu a pasa recuperando di un tumor den su stoma cu a wordo elimina cu tratamento, y cu diagnosis di Malt Lymphoma cu doctornan tin tur confiansa cu e ta cura; y anos ta duna Dios y nan danki pa e recuperacion ey cu awe e por celebra cu famianan aki, Hulanda, y Canada, y amigo/anan na gran cantidad ront mundo e EDAD BUNITA DI NOBENTA!! MASHA DANKI NA DIOS Y NA UN Y TUR. Bicento y Betty (mira e fotonan di e prome fase cu tabata awe mainta, cu un desayuna masha precioso cu Max y Sita Semeleer. Awe tardi, lo mi trata di post algun di nos fiesta di awe tardi, y manjan di esun di famianan di Bicento .... keda pendiente!! manera nos tabata bias antos den nos Matutino di Camp Washington cu tabata yama "Cadushi"!!
... y awor sigui lesa nos continuacion riba nos topico:
E BUKI DI BIDA (continua)
Nos ultimo mensahe tabata tocante e Buki di Bida rebela den Beibel. Y e importancia di e buki aki ta; cu tur hende cu a yega di biba ariba e mundo aki, y cu ta bibando awe, y cu lo bini ainda; ta involvi.
Nos por compara esaki, cu e morto y resureccion di nos Señor y Salbador JesuCristo. Henter mundo ta involvi den esey. Pasobra nos ta lesa masha cla mes den Beibel, cu Dios a stima mundo asinta tanto, cu el a duna Su unico Yiu, pa tur cu kere den djE, no bai perdi, ma tin bida eternu. Pasobra Dios no a manda Su Yiu den mundo, pa condena e mundo, sino pa salba e mundo. E mundo ta inclui cada ser humano cu lo habita e planeta aki. Esey, amigonan di tur edad, ta e berdad revela den Scritura. Cada persona den nos propio famia, y den tur otro famia, ta involvi den e obra di Cristo, den Su incarnacion, y Su morto, y Su resureccion, y Su glorificacion, y tambe den Su di dos benida. E diferencia ta entre esunnan cu ta kere, y a obedece e Evangelio, cu esunnan cu no ta kere. Y e keremento menciona aki, ta di curason, y no simplemente forsa ariba bo di un of otro manera. E ta algo personal cu ta bini via di tendemento di e Palabra di Dios, esta e Evangelio.
Nos mayornan, aunke cuanto nan ta stima nos, no por kere pa nos. Ta cada uno di nos cu tende e Evangelio, y cu ta wordo convenci pa e Spirito Santo di Dios Su mes, mester hasi e decision ey di kere cu henter nos curason den Cristo como nos unico Salbador personal. Separa di fe den nos Señor y Salbador JesuCristo, no ta existi posibilidad pa nos nomber ta scirbi den e buki di bida. Y pa e motibo ey nos ta lesa lo siguiente den Rebelacion 21:27. Nada cu ta impuro lo drenta den dje, ni tampoco esunnan cu ta hasi e loke ta bergonsozo, of engañanoso; pero solamente esunnan kende nan nomber ta scirbi den e buki di bida di e Lamchi. Aki anto amigonan di tur edat, homber y mohenan, hobennan y ancianonan, nos ta haya e contesta tocante e buki di bida.
E Lamchi ta un representacion di e Yiu di Dios, esta nos Señor y Salbador JesuCristo. Nos por lesa di e prome bes cu esey ta wordo menciona den Testament Nobo den Juan 1:29, unda nos ta lesa lo siguiente: E siguiente dia Juan a mira Jesus biniendo serca dje, y el a bisa: “Mira aki e Lamchi di Dios cu ta kita e pica di mundo.”
Manera nos tur sabi, bou di e ley di Moises, Lamchinan tabata wordo ofreci como sacrificio pa e pordon di picanan. Pero Scritura ta siña nos cu sanger di animalnan nunca por kita pica di hende. Pues nan tabata solamente un recordatorio of figura, te ora cu e berdadero sacrificio a wordo ofrece cual ta e Yiu di Dios Su mes. Y asina ta para scirbi cu: E mes a carga nos picanan den Su curpa ariba e crus, pa nos libra di picanan por biba pa husticia, y pa medio di Su heridanan nos a wordo cura. Anto e ta sigui bisa cu: pasobra boso tabata mescos cu carnenan cu ta dwal, ma awor boso a bolbe serca e Wardador y Cuidador di boso almanan. ( 1 Pedro 2:21-25).
Awor e pregunta: Con anto mi por tin mi nomber scirbi den e buki di bida? E contesta cla y sigur nos ta haya den Beibel solamente. Y ey nos ta lesa hopi cla, cu Señor Jesus Su mes a carga nos picanan ariba e crus, pa nos libra di picanan por biba pa husticia. Pues, segun Scritura, no ta existi otro manera pa nos pecadornan por drenta e reino di Dios, of tin nos nomber scirbi den e buki di bida. Esey ta e motibo pakico e ta wordo yama: E BUKI DI BIDA DI E LAMCHI.
Posted by Bicento & Betty Henriquez at 9:26 AM No comments:
Saturday, July 13, 2013
Bicento y Betto Boekhoudt ta combersa na un reunion special cu gobierno tabatin pa tur esnan cu ainda ta bibo, pa wordo reconoci como e prome firmantenan di un documento na luna di Maart 1948, cu e prome peticion pa Aruba separa for di nos isla Hermana Curacao. Esey ta un tiki di historia, ma loke mi kier menciona ta: loke e dos rumannan den Cristo tin comun: Tur dos ta den 90 anja! Tur dos a tende Evangelio den e mes un periodo di tempo na anjanan 1947 pariba; tur dos a sirbi den dienst hunto; tur dos a traha na e compania Lago; nan tur dos a asisti na Igelsia Aliansa Evangelica di Oranjestad, un como pastor y e otro como ansiano! Anto, tur dos a biba varios anja na Centro Juvenil Washington cu nan famianan yudando den e trabao ey. Di tempo den dienst nan tabata amigo y te awe den biahes ta bishita otro pa bebe un lek di Coffee. Dos ters!
Ma awor laga nos mira kico e tema pa awe ta:
E BUKI DI BIDA
Si tin algo den e mundo aki, cu nos tur ta familiarisa cu ne, ta bukinan. For di mucha caba nos ta custumbra cu tur sorto di bukinan. Dia cu nos a cuminsa bai school, ta bukinan y mas bukinan. Y sin bukinan ta imposibel pa un persona avansa den e sabiduria necesario pa competi den e mundo aki. Ya awe sabiduria a aumenta asina tanto, cu nos por haci uso di otro inventonan moderno pa progresa den cualke estudio den tur ramo. Y nos a yega asina leu, cu ya nos no tin mester di tanto bukinan mas. Pasobra si nos sabi cual botonnan nos mester primi ariba un computer, nos ta haya e contesta rapido, sin cu nos mester kibra cabes cu bukinan.
Pero awe nos ta bai presenta un buki unico den su cualidad y contenido. Y nunca ningun hende lo a haya sabi di e buki aki, si Señor no a revela esaki den Beibel. E prome lugar den Beibel cu nos ta lesa di e buki aki, ta den e buki di Daniel Capitulo 12:1. Aki e ta wordo yama : “E Buki”.
Anto den Lucas 10:20, ta unda Señor Jesus ta encurasha Su discipelnan pa nan sea contento cu nan nomber ta scirbi den cielo. Mas despues e Apostel Pablo ta menciona algun damanan y otro rumannan cu ta luchando hunto cu e Apostel Pablo den proclamacion di e Evangelio, kende nan nomber ta den e buki di bida. Mira Filipensenan 4:1-3
E ta bon pa nos, rumannan stima den Cristo; pa nos tene bon cuenta cu, tin nos nomber scirbi den e buki di miembro di un of otro iglesia, no ta mescos cu tin nos nomber den e buki di bida cu ta den cielo. Den e buki di iglesia, pa importante cu e por ta, toh por tin eror. Pero den e buki di bida cu ta den cielo, nunca por tin eror. P’esey cu e ta na su lugar pa nos sea masha atento na e spiertamento di Scritura cu ta bisa nos: “Examina boso mes, si boso ta den e fe”, etc. E ta bon pa nos lesa e buki di Galationan cu ta yen di spiertamentonan pa nos. Den Rebelacion 3:1-6, tin un spiertamento masha solemne dirigi na e Iglesia di Sardis. Y aki tin un spiertamento sumamente solemne na un iglesia unda tin miembronan cu ta profesa cu nan ta den bon relacion cu Dios, pero e berdad ta otro. Y Señor ta spierta nan, pa nan repenti of ricibi e casigo husto. Lesa Rebelacion 3:1-6.
Den Rebelacion 13:1-12, nos ta wordo spierta tocante sistemanan di siñansanan falso dirigi directamente contra Señor nos Dios. Y e resultado ta cu tur habitante di mundo lo cai y adora e loke ta yama: E Bestia, cual a ricibi su poder directamente for di Satan. Pero segun e Scritura ta bisa nos aki ta; cu e berdadero keredornan kende nan nomber ta scirbi den e buki di bida, cu ta pertenece na e Lamchi cu a wordo mata; lo no adora e bestia aki.” Lesa esey stimanan, den Rebelacion 13:1-11.
Pa fabor lesa e capitulo aki, y ora cu nos ta les’e, permiti e Spirito Santo di Dios papia cu nos, y laga nos obedece e Spirito di Dios, dor di repenti y admiti nos picanan di carnalidad, y mundanalidad na Señor nos Dios. Señor lo yuda cada uno di nos pa haci esey den Su presencia, for di e profundidad di nos curason. Y sin cu nos tin mester di comete dobel eror, dor di exalta nos mes ariba nos otro rumannan. Pero mas bien sin ningun forma of intento di hipocrecia, cu nos curason yen di gratitud y alabansa na nos Tata Celestial, pa medio y den e nomber di Jesus nos Señor y Salbador. Amen.
Cuminsando den e Capitulo 17 di Rebelacion, nos ta haya revela na nos, un sistema religioso cu lo y cu ta gobernando ariba mundo, te ariba e dia cu nos ta yama awe. Y e sistema aki lo keda ariba mundo te na e final ora cu nos Señor Dios Todopoderoso lo huzg’e. Y Rebelacion Capitulo 18, cuminsando cu versiculonan 4-24, nos por lesa tocante e final tristo di e sistema religioso aki.
Anto Rebelacion 19 ta cuminsa cu e celebracion di e multitudnan den cielo cuminsando cu un Aleluya aki. Y e causa ta, e asina yama den Scrtiura, e matrimonio di e Lamchi y e Iglesia. Y e bruit cu ta e Iglesia, tabata bisiti cu lino fini, briyando y limpi; y e lino fini ta e echunan husto di e Santonan. Y rumannan stima di nos Tata Celestial, y pa nos Señor y Salbador JesuCristo; ta awe y awor ta e tempo pa nos obedece di curason, y cu e goso cual e Spirito di Dios ta proveë nos cu n’e diariamente ta awe y awor nos por montona tesoronan den cielo, unda ladronnan no por alcansa. Y den Rebelacion 20:11-15, nos ta lesa di e huicio final na unda tur esunnan cu a muri, grandi y chikito ta para dilanti di e trono blanco, pa wordo huzga segun loke ta scirbi den e bukinan segun nan obranan. Y si un hende su nomber no a wordo haya scirbi den e buki di bida, el a wordo tira den e lago di candela.
Amigonan stima pa Dios Su mes; nos mester ta contento cu e cosnan aki a wordo scirbi pa nos como un spiertamento solemne. Pasobra awe ta e tempo pa nos repenti di un bida di pica, y pone nos fe den Esun cu a carga nos picanan den Su curpa ariba e crus. Pa nos libra di picanan por biba pa husticia. Pasobra pa medio di Su heridanan, nos a wordo cura.
Nos lo sigui cu e mensahe aki den e siguiente blog.
Posted by Bicento & Betty Henriquez at 12:46 PM No comments:
Tuesday, July 2, 2013
DIA DI HUICIO
(Bon dia awe mainta dia 2 di Juli, 2013! Ayera mi a wordo spierta cu e letranan di nos “Blog” ta poco chikito y dificil pa lesa! Ami a haci e un tamaño mas grandi. Please laga mi sa si esaki ta mas mihor – mas fasil pa lesa. Boso por manda nos boso reaccion na: cjwmitesoro@gmail.com. Nos tin mas cu 12,000 bishitantenan na nos blog, y esey ta encurasha nos. Tambe nos a wordo bisa cu no ta posibel pa comenta ariba nos blog. Ami no ta un gran sabio den computer, p’esey mi no sa e motib ey tampoco. E “blogsite” ta ariba un “carrier di Canada”, pasobra ta na Canada nos a cuminsa e ministerio aki. Di tur manera comunica cu nos si e letranan aki ta fasil pa lesa.)
E FOTO: Ki nostalgia di temponan pasa ora mi tabata pisca nan na cantidad; mi tabata un piscador! E foto aki a wordo saca pariba e toren di lus. Nos tabata para wak con un piscador a bin fo'i hundo cu dos di nan na man! Nos a combersa cu e maneer, y naturalmente a saca un foto como un memoria!AWE nos kier mira Kico Scritura ta bias nos tocante e tema di "DIA DI HUICIO" - un topico serio, un tema cu nos no tin gana di pensa riba, corda papia. MA Scritura ta papia di dje. Pues, tuma bo Beibel, y sigui lesa y wak den bo propio Beibel loke ta scirbi pa nos.
Bes tras bes, nos ta wordo spierta den Scritura, cu lo tin un dia di huicio pa tur ser humano cu a biba ariba e mundo aki. Hebreonan 9:27 ta bisa nos lo siguiente: Hende ta destina pa muri un bes; y despues di esey enfrenta huicio (of huzgamentu). Ora Scritura ta menciona cu hende ta enfrenta huicio, e ta referi na tur hende cu lo biba ariba e mundo aki te na e final. Pues, esey claramente ta inclui cada uno di nos. Y huicio ta nifica simplemente pa ser huzga. Kico esey ke meen?
Amigonan di tur edad, e nificacion di huzgamento aki, ta scirbi pa nos den Scritura. Y pa nos sea franco, e parti mas importante pa cada un di nos, ta tumando lugar tur dia na tur parti di mundo, incluyendo nos Islanan di abla Papiamento. Den ki sentido e huzgamento ey por ta tumando lugar awe den henter mundo? E contesta ta masha cla mes den Scritura Santo cu nos ta yama Beibel. Laga nos lesa algun Scritura cu ta masha cla mes tocante e tema ey di huicio y huzgamento.
Den e Evangelio di Juan 5:24, nos ta lesa lo siguiente declaracion dor di Señor Jesus Su mes bisando, “Ami ta bisa boso e berdad, Kende cu tende Mi Palabra, y kere Esun cu a manda Mi, tin bida eterno, y lo no wordo condena: el a pasa over for di morto na bida. Mi ta bisa boso e berdad, un tempo ta bini y a bini awor, cu e mortonan lo tende bos di e Yiu di Dios; y esunnan cu tend’E lo biba.” Den ki sentido nos por tende e bos di Señor awe? E contesta cla y sigur ta den e Evangelio. Pa e motibo ey Señor Jesus a manda e Apostelnan pa nan bai proclama e Evangelio den henter mundo na tur criatura. Pasobra den e Evangelio un husticia for di Dios ta rebela.Un husticia cu ta pa medio di fe pa fe, manera ta para scirbi: E hustu lo biba pa fe. Lesa Romanonan 1:16,17.
Aki un hende por haci e pregunta: Y con mi por ricibi e fe ey di cual Scritura ta papia? E contesta ta cla y sigur den Beibel cu ta bisa nos lo siguiente: Ki bunita ta e pianan di esunnan cu ta trece e bon noticia! Consecuentemente, fe ta bini via tendemento di e mensahe, y e mensahe ta wordo tende (of scucha) mediante e palabra di Cristo. Anto e profeta Isaias a bisa hopi añanan prome: “Mi a wordo haya door di esunnan cu no a busca Mi; Mi a rebela Mi mes na esunnan cu no a puntra pa Mi.” Lesa Romanonan 10:1-21.
Amigo y amiganan di tur edad; e ta posibel cu algun cu ta lesando e mensahe cortico aki, nunca ni a pensa mes den puntra pa nos Señor y Salbador. Nos por ta simplemente satisfecho cu nos tin un asina yama religion como nos unico speransa pa despues di nos morto. Cu tur respet pa tur persona cu lesa e mensahe corto aki. Den henter Scritura no ta existi e nomber di un sistema religioso cu por salba un solo persona. E motibo ta cla y sigur revela na nos den e Palabra di Dios. Y e loke ta revela ta esaki: “No tin salbacion den ningun otro; pasobra bou di cielo no tin otro nomber duna na hende, pa medio di cual nos mester wordo salba.” Echunan 4:12
Awor siendo cu Señor a revela na nos asina cla y sigur, cu no ta existi salbacion den ningun otro nomber, kico nos ta gana si nos persisti den spera cu un dia nos ta den cielo tog, aunke cu nos rechasa Esun cu Señor nos Dios a duna como un sacrificio pa nos picanan! Pasobra ta para scirbi masha cla mes, cu Cristo Su mes a carga nos picanan den Su curpa ariba e crus. Pa nos libra di picanan, por biba pa husticia. Pasobra ta pa medio di Su heridanan nos a wordo cura. Anto con nos lo por scapa si nos neglisha un salbacion tanto grandi asina? Realmente Scritura ta menciona cu nos tabata mescos cu carnenan cu ta dwal, ma awor nos a bolbe cerca e Wardador y Cuidador di nos almanan. Pues, amigonan di tur edad, damanan y cabayeronan, Segun Scritura, e no ta cu cosnan pasahera manera plata y ora cu nos a wordo libra for di un sistema bano di biba cual nos a ereda di nos tatanan; ma pa medio di e sanger precioso di Cristo, manera di un lamchi sin falta y sin defecto. Esaki a wordo scohi prome cu e fundacion di mundo, pero tabata revela den e ultimo dianan aki pa nos bon. Ta pa medio di djE nos ta kere den Dios, Kende a lant’E for di morto, y a glorifik’E, di manera cu nos fe y speransa ta den Dios. Pasobra tur hende ta manera yerba, tur su gloria ta manera e flor di sabana; e yerba ta seca y su flor ta cai, pero e Palabra di Dios ta permanece pa semper. Amen y Amen. (Lesa 1 Pedro 1:13-25. Te un otro mensahe.
Posted by Bicento & Betty Henriquez at 8:46 AM No comments:
Wednesday, June 26, 2013
Dos ruman precioso den "e fe," ta haya un abraso serca nos Minister President Sr. Eman - ta un privilegio grandi pa haya un abraso di nos Presidente, manera na un occasion special aki un par di luna pasa! Ma cuanto mas lo ta e abraso di e eterno amor di nos Dios door di nos Senor JesusCristo "pa tur ku ta kere den djE!!" na e dia cu nos ta mir'E cara cara. Nos ta sigui awor cu e di siguiente parti di nos "Blog"
tocante e Amor di DIos:
Nos ta purba continua cu e mensahe tocante di e “Amor di Dios”, basa ariba e loke Scritura ta revela na prome luga. Pa cuminsa, ta motiva pa Su amor pa humanidad; cual ta inclui cada uno di nos sernan humano; cu e Tata a manda Su unico Yiu den mundo, pa nos por haya pordon di nos picanan, y bida eterno. Ta p’esey cu nos por lesa den Beibel cu Dios no a manda Su Yiu den mundo pa E condena mundo, ma pa salba e mundo pa medio di djE. Scritura ta bisa nos hopi cla y enfaticamente, cu cualke persona cu kere den djE, no ta condena, pero cualke persona cu no ta kere, ta condena caba, pa motibo cu e no a kere den e Nomber di e unico Yiu di Dios. (Juan 3:16-18).
Siendo cu Beibel ta asina cla y persistente tocante e problema di pica, anto ta cumbini cada uno di nos pa duna tur atencion na loke nos Tata Celestial ta revela na nos den Scritura. Pasobra un camina nos ta lesa cu ta nos tur a peca y ta falta e gloria di Dios. Pero e ta bisa nos tambe cu awor nos por wordo hustifica, of sea declara como husto pa medio di Dios Su gracia door di e redencion cu a bini pa medio di Cristo Jesus. E palabra ey, esta Redencion, cu a bini pa medio di Dios Su gracia door di e redencion cu a bini pa medio di Cristo Jesus. E palabra ey, esta Redencion, ta un palabra grandi den Scritura, relaciona cu pordon di picanan. Pasobra e tin di haci cu e preis cu a wordo paga pa nos libertad. Nos por purba mir’e asina aki. Beibel ta enfatisa cu e pago di pica ta morto. E no ta bisa di picanan, pero di pica. Un solo pica a causa e separacion di hende for di Dios, of di Dios for di hende. Ora cu nos Señor JesuKristu tabata ariba e crus, El a carga boluntariamente e picanan di henter humanidad. Y asina El a muri den nos lugar. Esey ta Redencion.
E obra ey di redencion ta na fabor di tur hende, y ta na vigor awe den henter mundo. Pero siendo cu hende a wordo crea den e imagen di Dios, e tin un responsabilidad directo pa cu Señor nos Dios. Cada un di nos ta responsabel dilanti di Señor pa cu nos picanan personalmente. Y pa e motibo ey cada uno di nos mester repenti di picanan, y pone nos fe den Jesus, Kende a carga nos picanan den Su curpa ariba e crus. Pa nos libra di picanan por biba pa husticia. Pasobra ta pa medio di Su heridanan nos a wordo cura. Esey kier meen cu nos ta ricibi pordon di tur nos picanan, y e promesa di bida eterno, cual Señor nos Dios, Kende no por gaña a priminti di siglonan pasa. Si esey no ta amor, anto no tin solo, ni luna, y ni streanan tampoco.
Sea sigur o almanan precioso di tur edad, cu e no ta nos Tata Celestial Su boluntad pa un persona bai perdi. Pero loke si ta Su santo boluntad ta: pa tur hendem tanto aki na Aruba, como henter mundo, repenti di pica y acepta Señor Jesus como Salbador personal. P’esey, ta para scirbi, nos ta repeti: Ken cu invoka e nomber di Señor Jesus, lo ta salba. Y e salbacion ey ta inclui pordon di picanan, y bida eternu. Y esey ta duna nos e previlegio grandi y santu, di por wordo yama: Yiunan di Dios; di acuerdo cu Scritura.
Segun e palabra di Dios, cual ta palabra di Sumo autoridad. No ta hasi diferensia pasobra tur hende a peca, y ta falta e gloria di Dios. Y nos ta bibando den un mundo cu ta yen di diferensianan social. Tin diferencia di rasa, di cultura, di educacion, di puestonan di importancia,
Enfin, e ta nesesario pa nos tin tur eseynan pa e bon marcha den cualke nacion. Pero ora cu nos ta papia di nos relacion cu nos Tata Celestial, Scritura ta spierta nos cu no tin diferencia. Pasobra tur a peca y ta falta e gloria di Dios. Pues, repentimento pa pordon di picanan y fe den nos Señor JesuCristo, ta conta pa tur hende. For di esun cu tin e puesto di mas halto, te na e persona di mas umilde den e mundo aki. Pero esey no ta nifica cu nos mester falta respet pa nos gobernantenan, y pa esunan cu ta mantene orden civil. Mescos e ta cu nos hefenan di trabao, nos maestronan di school. Y nos mayornan etc., etc. Cualke persona cu bai contra di e principionan aki stablece pa Señor nos Dios y Tata Celestial Su mes, lo trece solamente condenacion di un of otro manera ariba su mes.
Pa e motibo ey, amigonan stima, cu stimacion pa un y otro, ta asina indispensibel pa un bida felis. Y e fuente inagotabel di e amor aki ta nos Tata Celestial Su mes. Pero den Cristo, El a hasi’e posibel pa nos ricibi e amor aki pa medio di e Spirito Santo cu ta duna na nos ora cu nos repenti di picanan, y acepta Señor Jesus como nos Salbador. (Te otro mensahe: Bicento & Betty)
Posted by Bicento & Betty Henriquez at 8:00 AM No comments:
Friday, June 14, 2013
Bon dia na tur nos lesadornan di nos "BLOG" - bo tabata sa ku tin mas cu 12 mil persona a subi nos blog pa wak kico tin for di Palabra di Dios? Nos ta spera cu tur cu ta "surf" ariba nos blog ta tuma tempu pa lesa e mensahe pa e dia ey! E foto awe tabata saka na Bonaire poco dia pasa ku nos a bishita e bunita isla aki! Esaki ta den e Parke Bolivia - na un lugar cu yama "lugar aleha" - I laga mi bisa, e ta aleha - aleha di tur kos - leu den mondi mes! (un poco mas di esaki den nos Blog proksimo).
Awe mi kier skirbi algo di e:
Amor di Dios
Uno di e mensahenan di mas favorabel y admirabel den Scritura ta: E Amor di Dios pa humanidad den su totalidad. Manera nos ta lesa den San Juan 3:16 “Pasobra Dios a stima mundo asina tanto cu El a duna Su unico Yiu, pa tur cu kere den djE, no bai perdi, ma haya bida eternu.” Otro Scritura ta spierta nos cu e persona cu no ta stima, ta pasobra cu e no conoce Dios, pasobra Dios ta amor. Y e prueba di esey ta, cu El a manda Su un y unico Yiu den e mundo pa nos por biba pa medio di djE. No ta asunto cu ta nos a stima Dios, ma cu ta E ta stima nos, y El a manda Su Yiu como un sacrificio di reconciliacion pa nos picanan.
Awor e pregunta aki por ser hasi: Ta kende ta e “nos” cu ta mencion ey? E contesta ta cla y enfatico den Scritura. E “nos” ey ta nifica nos tur. Henter humanidad desde Adam te na e ultimo ser humano cu lo nace den e mundo aki. Sea sigur cu Cristo a muri pa cada uno di nos ariba e crus. Y El a hasi esey boluntariamente ariba e base di amor di Dios.
Awor nos lo trece padilanti algo cu ta hopi importante pa cada persona cu ta kere e Evangelio di curason. Pasobra hopi bes ta sosode cu un persona ta uni cu un Iglesia sin cu nunca el a comprende e importancia di repentimento y fe den Cristo. Y segun Scritura, sin repentimento no tin pordon. Segun scritura berdadero repentimento ta bini via tendemento di e palabra di Dios. Y e ta Spirito Santo di Dios ta convence nos di pica y di huicio y di husticia. Anto e ta depende di cada persona, si e ta obedece, y e
obediencia aki ta nifica pa deposita of pone bo fe den Cristo. Pasobra ta esey ta e motibo pakico nos Señor a wordo mata ariba e crus na man di hende; pa nos por ricibi pordon di tur nos picanan, y bira erederonan di bida eterno. Y tur e bendicionnan aki ta basa ariba e poder y amor di Dios Kende ta semper fiel. Anto cada persona cu ta kere di henter su curason, ta ricibi e Spirito Santo como seyo y garantia, y tambe como yudador y guiador den nos bida diario.
Y aki ta bini e fuente di amor berdadero di cual nos ta purba presenta den e mensahe aki. Y nos ta repeti cu sin repentimento y fe den Cristo, esaki no ta posibel. Galationan 5:22 ta bisa nos lo siguiente: “Ma e fruta di e Spirito ta; amor, goso, pas, pasenshi, cariño, bondad, fieldad, mansedumbre, y control personal. Contra cosnan asina no tin ley. Esunnan cu ta pertenece na Cristo, a crucifica e naturalesa pecaminoso cu su pasionnan y deseonan.”
Anto e spiertamento pa cada uno di nos cu ta kere di henter nos curason ta: cu siendo cu nos ta biba pa medio di e Spirito, laga nos keda den paso cu e Spirito. E spiertamento ta, pa nos no halsa nos mes, y asina proboca y cudisha un y otro. Si nos desobedece e spiertamento ey, nos ta trece fracaso den nos bida como un yiu di Dios. Manera un otro scritura cu ta spierta cada uno di nos ta bisa: Boso no sabi cu boso mes ta tempel di Dios y cu Dios Su Spirito ta biba den boso? Si un hende destrui e tempel di Dios, Dios lo destrui e. Pasobra e tempel di Dios ta santo, y boso ta e tempel ey.” Sea asina bon, pa lesa e Capitulo tres di prome Corintionan completo. Lesa y pensa y medita y gradici Señor nos Dios y Tata, pa Su pasenshi cu E tin cu cada uno di nos, y pa Su misericordia. Pasobra E no ta lihe na castiga nos, pero si E ta lihe pa pordona nos, y pa restaura nos den communion cu nE, y tambe pa cu un y otro. Den Juan 13:34,35, Señor Jesus un poco dia prome cu Su morto ariba un crus, a bisa Su discipelnan lo siguiente: “Un mandamento nobo Mi ta duna boso, pa boso stima un y otro, mescos cu Ami a stima boso. Na esaki tur hende lo sabi cu boso ta Mi discipel, si boso tin amor un pa otro.” Scritura ta menciona tres birtud principal mientras cu nos ta bibando den e mundo aki, y nan ta fe, speransa y amor. Ma e di mas grandi of excelente di esakinan ta Amor.
Nos por puntra, ta den ki sentido amor ta mas excelente cu fe y cu speransa? Lesa den 1 Corintionan 13:1-13, pa e contesta Biblico. Di ningun manera esaki ta nifica cu fe y speransa no ta di vital importancia. Pasobra pa cuminsa sin fe ta imposibel pa hende agrada Dios. Y hustificacion y salbacion ta pa medio di fe. Y e speransa menciona - aki ta e speransa di bida eterno cual Dios Kende no por gaña, a priminti adelanta. Ma e motibo pakico AMOR ta mas excelente cu fe y speransa ta; cu amor ta excelente awor den e bida aki, y lo continua pa tur eternidad. Y esey ta pa semper y semper. Pero nunca lubida cu e amor aki ta fruta di Spirito Santo pa cada pecador cu repenti y kere di curason den nos Señor y Salbador Jesus. Y laga nos sea segur, y masha sigur, cu no tin salbacion den ningun otro. Pasobra bou di cielo no tin otro nomber duna na hende, pa medio di cual nos mester wordo salba. E amor aki cual nos ta presenta aki, no ta posibel. Separa di fe personal den Cristo. Pasobra e ta fruta di Spirito Santo. Y un persona no por ricibi e Spirito Santo separa di fe personal den e Yiu di Dios, Kende a carga nos picanan den Su curpa ariba e crus. E amor cu e sistema di mundo ta papia di dje ta e stimacion egoista carnal encurasha pa e dios di e sigo aki cu ta Satan.
Posted by Bicento & Betty Henriquez at 8:40 AM No comments:
Subscribe to: Posts (Atom)